title: Springfield (Massachusetts)

text: Springfield on kaupunki Yhdysvaltojen Massachusettsin osavaltiossa. Kaupunki sai alkunsa vuonna 1636 ja sittemmin se tuli tunnetuksi Springfield Armoryn toiminnasta ja käsiaseiden valmistuksesta. Tunnettuja Springfieldiläisiä ovat esimerkiksi koripallon kehittäjä James Naismith ja kirjailija Dr. Seuss. Vuoden 2010 väestönlaskennan mukaan Springfieldin asukasluku oli 153 060 ja suuremman metropolialueen 692 942.


title: Springfield (Massachusetts)

text: Springfield sijaitsee Massachusettsin osavaltion luoteisosassa Connecticut -joen varrella Hampdenin piirikunnassa. Ympäröivä alue tunnetaan nimellä Pioneer Valley. Sen itäpuolella sijaitsevat Holyoke Range-vuoret ja lännessä Green Mountains-vuoret. Kaupungin suurempaan metropolialueeseen kuuluvat myös Agawam, West Springfield, Chicopee, Holyoke, Ludlow, Wilbraham, Hampden ja East Longmeadow. Alueelle tyypilliseen tapaan Springfieldin talvet ovat kylmiä ja kesät lämpimiä.


title: Springfield (Massachusetts)

text: Vuonna 1636 joukko William Pynchonin johtamia siirtolaisia perusti Agawam-nimisen kylän Connecticut -joen länsirannalle Bostonin länsipuolelle. Vain hieman myöhemmin kylä oli kuitenkin siirrettävä joen itärannalle paikallisten sokoki-intiaanien hyökkäysten takia. Siirtolaiset olivat tuhonneet intiaanien maissiviljelmiä. Kylä joen itärannalla nimettiin vuonna 1640 Springfieldiksi Pynchonin englantilaisen kotikaupungin mukaan. Pynchon hallitsi lähes yksinvaltiaan tavoin pidätykseensä saakka vuonna 1652, jonka jälkeen hän palasi Englantiin. Kylä tuhoutui kuningas Philipin sodan aikana vuonna 1675, mutta se jälleenrakennettiin vain hieman myöhemmin. Yhdysvaltojen vapaussodan aikana paikalle valmistui vuonna 1777 Geroge Washingtonin käskystä arsenaali ja Springfieldistä tuli näin tärkeä kapinallisten huoltokeskus sodan aikana. Daniel Shaysin johtamat kapinalliset yrittivät vallata arsenaalin sodan jälkeen yrityksessään kuitenkin epäonnistuen ja vuonna 1794 perustettiin liittovaltion arsenaali Springfield Armory.


title: Springfield (Massachusetts)

text: Springfield Armoryn perustaminen ja hieman myöhemmin saapunut rautatie johti taloudelliseen kasvuun. Taloudellisen kasvun myötä saapui myös muuta teollisuutta ja eri alojen asiantuntijoita. Esimerkiksi ensimmäinen Merriam-Webster Dictionary julkaistiin Springfieldissä vuonna 1847. Smith & Wesson alkoi puolestaan valmistaa ammuksia kaupungissa vuonna 1857. Yhdysvaltain sisällissodan aikana Springfield oli yksi pakenevien orjien maanalaisen rautatien asemista ja Pohjoisvaltioidenarmeija käytti paikalla tuotettuja kiväärejä. Kiväärejä vietiin myös maailmalle ja niitä käytettiin esimerkiksi Saksan–Ranskan sodan aikana. Runoilija Henry Wadsworth Longfellow kirjoitti runonsa "The Arsenal at Springfield" kaupungin kivääriteollisuudesta. Springfieldissä asui myös monie keksijöitä. Vuonna 1891 koripallon kehittäjä James Naismith laati pelinsä säännöt Springfieldissä ja vuonna 1893 Charles ja Frank Duryea kehittivät usein ensimmäisenä pidetyn bensiinikäyttöisen auton. George Hendee keksi puolestaan vuonna 1901 moottoripyörän. Vuonna 1902 kaupungissa syntyi kirjailija Theodor Seuss Geisel eli Dr. Seuss. Keksinnöt ja niistä kasvanut teollisuus toi mukanaan suuria määriä maahanmuuttajia Irlannista, Kanadasta, Saksata, Italiasta, Venäjältä ja muualta. Mukana oli myös juutalaisia ja afroamerikkalaisia muuttajia.


title: Springfield (Massachusetts)

text: Springfield Armoryn merkitys korostui jälleen ensimmäisen maailmansodanaikana. Toiseen maailmansotaan mennessä oli puolestaan aloitettu M1 Garand-kiväärien valmistus. Springfield Armory lopetti toimintansa vuonna 1968, mutta kaupungissa on edelleen useita käsiaseiden valmistajia.


title: Springfield (Massachusetts)

text: Teollisuudella on edelleen suuri merkitys kaupungin taloudelle. Nykyisin kaupungissa toimii monien eri alojen teollisuusyrityksiä. Aseiden valmistajista kaupungissa toimii edelleen esimerkiksi Smith & Wesson. Muita kaupungin teollisuuden haaroja ovat esimerkiksi paperi-, kemikaali- ja muoviteollisuus. Tärkeitä työnantajia ovat teollisuuden ohella hallinto, koulutus, vakuutusala ja terveydenhoito. Kaupungissa toimivia yrityksiä ovat esimerkiksi Massachusetts Mutual Life Insurance Company, Merriam-Webster ja Big Y.


title: Springfield (Massachusetts)

text: Kotitalouksien keskimääräiset vuosittaiset ansiot Springfieldissä aikavälillä 2012–2016 olivat 35 742 Yhdysvaltain dollaria ja henkilöä kohden 19 027 dollaria. 28,7 % väestöstä eli köyhyysrajan alapuolella.


title: Springfield (Massachusetts)

text: Springfieldin asukasluku oli vuoden 2010 väestönlaskennan mukaan 153 060 ja vuoden 2017 arvion mukaan 154 758. Suuremman metropolialueen asukasluku oli vuonna 2010 692 942. Kaupungin asukkaista 58 % oli taustaltaan valkoisia (latinot pois lukien 33,2 %), 21 % afroamerikkalaisia, 0,6 % intiaaneja, 43,2 % latinoja mistä tahansa rodusta ja 2,1 % aasialaisia. 39 % kaupungin asukkaista puhui kotonaan jotakin muuta kieltä kuin englantia ja 10,1 % kaupungin asukkaista oli syntynyt ulkomailla.


title: Springfield (Massachusetts)

text: Springfieldissä sijaitsevat esimerkiksi RMS Titanic aiheinen Titanic Museum, Forest Park Zoo-eläintarha, Springfield Armoryn historiaa käsittelevä National Armory Historic Site ja koripallon historiaa esittelevä Naismith Memorial Basketball Hall of Fame.


title: McDonnell Douglas DC-9

text: McDonnell Douglas DC-9, alkujaan Douglas DC-9 on kaksimoottorinen, kapearunkoinen, lyhyen toimintamatkan matkustajalentokone, joka aloitti liikennöinnin vuonna 1965. DC-9 oli suosittu konetyyppi, ja sitä on kehitelty edelleen aina 2000-luvun alkupuolelle. DC-9 tyyppitunnus muuttui 1980-luvulla MD-80-sarjaksi ja myöhemmin vielä MD-90-sarjaksi. Sittemmin Boeingin omistuksessa konetyyppiä on edelleen kehitetty ja se tunnetaan Boeing 717:nä. Tämän konetyypin tuotanto loppui vuonna 2006, joten DC-9:ää valmistettiin eri nimillä saman perusrakenteen pohjalta kaiken kaikkiaan yli 40 vuotta. Tämä onkin ilmailun historiassa yksi menestyksekkäimmistä konetyypeistä. DC-9 on lentoyhtiöiden aikatauluissa ja tiedotuksessa usein nimellä "Boeing DC-9" tai myöhemmät mallit esim. "Boeing MD-80", "Series 80" tai "Super 80".


title: McDonnell Douglas DC-9

text:
DC-9:ää alettiin suunnitella vuonna 1963, ja sen oli tarkoitus täydentää DC-8:n laivuetta. DC-9:stä tuli DC-8:aa huomattavasti pienempi ja sillä oli lyhyempi toimintamatka. Kun DC-8 oli pitkän toimintamatkan kone, DC-9 oli tarkoitettu lyhyille reiteille. DC-8:ssa oli kuusi istuinta rinnakkain, DC-9:ään mahtui vain viisi. DC-9 perustui aivan uudelle suunnittelulle.
DC-9-10 teki ensilentonsa 1965 ja aloitti liikennöinnin vielä samana vuonna Delta Air Linesin väreissä. DC-9 oli välittömästi suosittu konetyyppi, ja sitä ehdittiin valmistaa lähes 1 000 kappaletta, ennen kuin Douglas ja McDonnell yhdistyivät vuonna 1967. Tämä oli myös Finnairin ensimmäinen käyttöönottama DC-9 -malli, ja sillä on lyhyen runkonsa vuoksi lempinimi "tumppi-ysi". Monet DC-9-10 -sarjan koneet on myöhemmin muutettu rahtikoneiksi.


title: McDonnell Douglas DC-9

text: DC-9-15 oli DC-9-10:tä suurempi polttoainekapasiteetti ja suurempi kantavuus, DC-9-20:ssä oli tehokkaammat moottorit ja uudenlainen siipi. Näiden versioiden valmistusmäärät jäivät vähäisiksi.


title: McDonnell Douglas DC-9

text: DC-9-30oli suosittu malli, sitä valmistettiin 662 kappaletta. Tämä versio aloitti liikennöinnin 1967. Malli oli aiempiin verrattuna 4,5 metriä pitempi ja siinä oli isompi siipien kärkiväli ja suurempi kantavuus. Näitä koneita on vielä nykyäänkin jopa länsimaisten yhtiöiden käytössä. Tämä oli ainoa DC-9-mallisarja, jota Finnair ei operoinut.


title: McDonnell Douglas DC-9

text: DC-9-40 oli edelleen pidennetty malli ja se aloitti liikenteessä 1968. Se oli DC-9-30:tä kaksi metriä pitempi ja siihen mahtui 125 matkustajaa. Tätä mallia valmistettiin 71 kappaletta. Finnairilla sitä oli käytössä 6 kpl.


title: McDonnell Douglas DC-9

text: DC-9-50 oli viimeinen DC-9 -nimen alla kulkeva kehitysversio. Se oli DC-9-40:tä 2,5 metriä pitempi ja siihen mahtui 139 matkustajaa ja siinä oli uusittu matkustamo ja useita pieniä parannuksia. Se tuli liikenteeseen 1975. Näitä koneita valmistettiin 96 kappaletta. Finnarilla oli käytössä 12 DC-9-51:tä.


title: McDonnell Douglas DC-9

text: Vuonna 1975 alkoi tehokkaamman ja taloudellisemman DC-9-80 version suunnittelu. Tästä tuli lopulta DC-9 Super 80 (DC-9-80). Tämä versio sai tyyppihyväksynnän vuonna 1981. McDonnell-Douglas uudelleennimesi DC-9-80 sarjan MD-80-sarjaksi vuonna 1983.


title: McDonnell Douglas DC-9

text: MD-95 oli puolestaan lyhennetty versio, jonka tarkoituksena oli korvata vanhimpia DC-9-koneita. MD-95 kuitenkin nimettiin Boeing 717:ksi McDonnell Douglasin ja Boeingin yhdistyttyä vuonna 1997. Boeing 717 aloitti liikenteessä vuonna 1999. Kone on 1,45 metriä pidempi kuin DC-9-30, ja siinä on sama matkustamo kuin MD-90:ssä, mutta siinä on uudet moottorit sekä ohjaamo, jossa on käytetty samaa avioniikkaa kuin MD-11:ssä. Mallin valmistus loppui vuonna 2006, kun AirTranin viimeinenkin tilaama kone toimitettiin ostajalleen.


title: McDonnell Douglas DC-9

text: Yhdysvaltain asevoimien tyyppimerkintä sotilaskäyttöön tarkoitetulle DC-9:lle on C-9 ja lempinimi "Skytrain II" (alkuperäinen Skytrain oli C-47 eli Douglas DC-3).


title: McDonnell Douglas DC-9

text: Heinäkuussa 2017 aktiivikäytössä oli 42 DC-9-konetta.


title: Boeing 717

text: Boeing 717 on kaksimoottorinen kapearunkoinen suihkumatkustajakone, joka on kehitetty 100-paikkaisten koneiden markkinoille. Koneen on suunnitellut, ja sen markkinoinnin aloittanut McDonnell Douglas nimellä MD-95. Koneen suurin matkustajakapasiteetti on 117 matkustajaa, ja sen kantomatka on 3 820 kilometriä. Koneen voimanlähteenä on kaksi Rolls-Roycen BR715-ohivirtausmoottoria.


title: Boeing 717

text: Koneen ensimmäiset tilaukset tehtiin lokakuussa 1995. McDonnell Douglas ja Boeing yhdistyivät vuonna 1997, ja ensimmäiset koneet aloittivat liikenteen vuonna 1999 Boeing 717:na. Tuotanto lakkautettiin toukokuussa 2006, kun yhteensä 156 konetta oli valmistettu.


title: Boeing 717

text: Douglas Aircraft kehitti 1960-luvun alussa DC-9:n lyhyen kantomatkan koneeksi täydentämään konevalikoimaansa, johon kuului suurempi nelimoottorinen DC-8. DC-9 oli uudenaikainen suihkukone, jossa oli kaksi rungon takaosaan sijoitettua Pratt & Whitney JT8D -ohivirtausmoottoria, pieni, erittäin tehokas siipi ja T-pyrstö. DC-9 lensi ensilentonsa vuonna 1965 ja aloitti liikenteen vuotta myöhemmin. Kun tuotanto loppui vuonna 1982, oli DC-9-koneita valmistettu yhteensä 976 kappaletta.


title: Boeing 717

text: McDonnell Douglas MD-80 -sarja esiteltiin lentoyhtiöille vuonna 1980. Kone oli toisen sukupolven versio DC-9:stä. Se oli pidennetty versio DC-9-50:stä korkeammalla maksimilentoonlähtöpainolla ja suuremmalla polttoainekapasiteetilla, ja siinä oli uuden sukupolven Pratt & Whitney JT8D-200 -sarjan moottorit. Lähes 1 200 MD-80-sarjan konetta valmistettiin vuosina 1980–1999.


title: Boeing 717

text: McDonnell Douglas MD-90 kehitettiin MD-80-sarjasta. Se lanseerattiin vuonna 1989, ja kone lensi ensilentonsa vuonna 1993. MD-90 oli pidempi, varustettu lasiohjaamolla ja tehokkaammilla, hiljaisemmilla ja vähemmän polttoainetta kuluttavilla IAE V2525-D5 -moottoreilla. MD-90-koneita valmistettiin vain 117 kappaletta.


title: Boeing 717

text: Alkuvuodesta 1991 McDonnell Douglas ilmoitti olevansa kehittämässä pientä, noin 100-paikkaista versiota MD-80-sarjan koneesta, jota alun perin kutsuttiin nimellä "MD-87-105" (105 paikkaa). Uuden, kevyemmän lentokoneen oli tarkoitus olla noin 2,4 metriä lyhyempi kuin MD-87, ja sen voimanlähteeksi kaavailtiin 71–76 kN tehoisia moottoreita.


title: Boeing 717

text: McDonnell Douglas, Pratt & Whitney ja Kiinan kansallinen ilmailuteknologian tuontivirasto allekirjoittivat aiesopimuksen 105-paikkaisen MD-80 -sarjan koneen kehittämisestä. Vuoden 1991 Pariisin Air Show’ssa McDonnell Douglas ilmoitti uuden 105-paikkaisen version kehittämisestä, nyt nimellä MD-95. Nimi "MD-95" valittiin vastaamaan vuotta, jona toimitusten suunniteltiin alkavan. McDonnell Douglas alkoi myydä koneita vuonna 1994. Koneen kokonaispituudeksi tuli 37,31 metriä ja maksimilentoonlähtöpainoksi 53 700 kg, samaa luokkaa vuonna 1983 suunnitellun DC-9-90 -koneen kanssa.


title: Boeing 717

text: Alkuvuodesta 1994 MD-95:ttä muokattiin hyvin samanlaiseksi kuin DC-9-30. Lentokoneiden paino, mitat ja polttoainekapasiteetti olivat lähes identtiset. Suurimmat muutokset olivat rungon ”kutistuminen” takaisin 36,37 metriin (DC-9-30:n pituus), ja siiven kärkivälin lyhentäminen 28,47 metriin (DC-9:n alkuperäinen kärkiväli). Tuolloin McDonnell Douglas ilmoitti odottavansa MD-95:n tulevan osaksi suosittua MD-80 -perhettä tarjoten useampia vaihtoehtoja kantomatkan ja matkustajakapasiteetin suhteen.


title: Boeing 717

text: MD-95 suunniteltiin korvaamaan yli 30 vuotta vanhat aikaisimmat DC-9 -mallit. MD-95 -kone oli ulkoisesti hyvin samankaltainen DC-9:n kanssa, mutta siinä oli uudet moottorit, lasiohjaamo ja monia muita moderneja järjestelmiä. Perinteisesti lentokoneiden pienempiä malleja on myyty vähemmän, esimerkkeinä tällaisista koneista MD-87 mukaan lukien Boeing 747SP, Boeing 737-600, Airbus A318 ja Airbus A340-200.


title: Boeing 717

text: McDonnell Douglasin pitkäaikainen asiakas Scandinavian Airlines System (SAS) valitsi 100-paikkaiseksi koneekseen Boeing 737-600:n MD-95:n sijasta. Lokakuussa 1995 yhdysvaltalainen halpalentoyhtiö ValuJet allekirjoitti tilauksen 50 MD-95:stä sekä 50 optiosta. McDonnell Douglasin johtaja Harry Stoneciperin mielestä MD-95:n tuotannon käynnistäminen tämän pienen tilauksen perusteella olisi suuri riski. Uusien tilausten saaminen vei aikaa: ValuJetin tekemä tilaus oli ainoa yli kahden vuoden ajan.


title: Boeing 717

text: Kuten aluksi ehdotettiin, MD-90 varustettiin 73 kN tehoisilla JT8D-200 -sarjan moottoreilla. Toisena vaihtoehtona pidettiin Rolls-Roycen Tay 670 -moottoreita. Tämä vahvistettiin tammikuussa 1992, kun Rolls-Royce ja McDonnell Douglas allekirjoittivat aiesopimuksen koskien Tay-670 -moottoreiden käyttöä MD-95 -koneissa. McDonnell Douglasin mukaan MD-95 -projekti maksaisi vain vähän, sillä se oli jatkoa IAE-moottoroidulle MD-90:lle.


title: Boeing 717

text: Vuoden 1993 aikana McDonnell Douglas näytti suosivan DC-9-30:n käyttöiän pidentämistä tuotantonimen DC-9X alla jatkaakseen läsnäoloaan 100-120-paikkaisten koneiden markkinoilla, eikä keskittymistä uuteen MD-95:een. Sinä aikana arvioitiin erilaisia käytettävissä olevia moottoreita DC-9X:ään. McDonnell Douglas havaitsi Rolls-Royce BR700 -moottorin ihanteelliseksi, ja BR700 valittiin MD-95:n moottoriksi 23. helmikuuta 1994.


title: Boeing 717

text: McDonnell Douglas suunnitteli toteuttavansa kaiken MD-95 -koneiden kokoonpanotyön Kiinassa, Trunkliner-ohjelman sivuhaarana, jossa McDonnell Douglas oli neuvotellut jopa 150 MD-90:n rakentamisesta Kiinassa. MD-90 Trunkliner -kauppa saatiin päätökseen kesäkuussa 1992, mutta sopimus käsitti vain 40 lentokonetta: 20 MD-80- ja 20 MD-90 -konetta. MD-80:n rakentamiseen Shanghaissa saatiin lupa 1980-luvulla. Alkuvuodesta 1993 McDonnell Douglas sanoi kuitenkin harkitsevansa vielä tuotantopaikkaa Kiinan ulkopuolella, ja etsi vaihtoehtoisia paikkoja tuotantolinjoille. Vuonna 1994 se etsi maailmanlaajuisia partnereita jakaakseen koneen tuotantokustannuksia. Samana vuonna se alkoi etsiä myös edullista koneiden kokoonpanopaikkaa.


title: Boeing 717

text:
Eteläkorealainen Halla Group valittiin tekemään siivet, italialainen Alenia runko, Aerospace Industrial Developement Corp. of Taiwan pyrstö, japanilainen ShinMaywa korkeusvakaaja ja Korean Air Linesin huolto-osasto koneen etuosa ja ohjaamo.
8. marraskuuta 1994 McDonnell Douglas ilmoitti yllättäen, että koneiden lopullinen kokoonpano tehtäisiin jossain muualla kuin Douglasin pitkäaikaisella tehtaalla Long Beachissa Kaliforniassa. Sen sijaan McDonnell Douglas päätti hyödyntää huoltokeskustaan, Dalfort Aviationia Dallasissa, Teksasissa MD-95:n kokoamiseen. Vuoden 1995 alkupuolella yhtiön johto ja ammattiliitot pääsivät sopuun palkkakustannusten matalina pitämisestä, ja McDonnell Douglas perui Dalfortin esisopimuksen.


title: Boeing 717

text: McDonnell Douglasin ja Boeingin yhdistymisen jälkeen elokuussa 1997 useimmat ilmailualan asiantuntijat uskoivat, että Boeing lopettaisi MD-95:n kehittämisen. Boeing päätti kuitenkin jatkaa koneen kehitystä ja suunnittelua uudella nimellä, Boeing 717. Jotkut uskoivat, että Boeing oli ohittanut 717-mallimerkinnän, kun Boeing 707:n jälkeen tulikin Boeing 727. Tosiasiassa nimeä 717 oli yritetty käyttää KC-135 Stratotankerin nimenä. 717:aa oli myös käytetty edistämään Boeing 720:n markkinointia sen alkuvaiheiden ajan, kunnes se muutettiin vastaamaan markkinoiden tarpeita. Eräs Boeing-historioitsija on todennut, että sotilaslentokone oli malli ”717-100” ja kaupallinen lentokone ”717-200”. Silti nimeä 717 ei käytetty kovinkaan laajasti, joten MD-95 voitiin uudelleenbrändätä Boeing 717:ksi.


title: Boeing 717

text: Aluksi Boeing ei saanut 717-koneita kaupaksi yhtään sen paremmin kuin McDonnell Douglas. Jopa alkuperäinen viidenkymmenen koneen tilaus oli epävarma Yhdysvaltain lentoyhtiömarkkinoiden sääntelyn vuoksi. Ensimmäisen 717:n kokoaminen aloitettiin toukokuussa 1997. Koneella oli lanseeraustilaisuus 19. kesäkuuta 1998. Boeing 717:n ensilento tapahtui 2. syyskuuta 1998. Lentotestien jälkeen matkustajakone sai tyyppihyväksynnän 1. syyskuuta 1999. Ensimmäinen kone toimitettiin AirTran Airwaysille syyskuussa 1999, ja se aloitti kaupalliset lennot seuraavassa kuussa.


title: Boeing 717

text: Boeingin päätös jatkaa 717:n suunnittelua ja valmistusta alkoi vähitellen maksaa itseään takaisin. Ensimmäiset käyttäjät ilahtuivat koneen luotettavuudesta ja myös matkustajat pitivät koneesta, joten yhtiöt tilasivat niitä lisää. Pieni australialainen alueellinen lentoyhtiö Impulse Airlines vuokrasi alkuvuodesta 2000 viisi 717:aa laajentaakseen toimintaansa vilkkaammille reiteille. Tämä siirto koitui lentoyhtiölle kalliiksi, ja yhtiö myytiin Qantasille toukokuussa 2001. Tämän seurauksena myös yhtiön 717-koneet siirtyivät Qantasille, jonka BAe 146 -koneista koostuvan lyhyen matkan laivaston tehokkuuden 717-koneiden ajateltiin pilaavan.


title: Boeing 717

text: Muutaman kuukauden kuluttua Boeing 717:n ominaisuudet kuitenkin tulivat julki. Se oli tilavampi ja nopeampi kuin BAe 146 sekä edullisempi ja luotettavampi operoida. Huoltokulut ovat erittäin matalat, esimerkiksi C-tarkastus vie vain kolme päivää, ja se vaaditaan vain 6 000 lentotunnin välein (vertailun vuoksi DC-9:n C-tarkastukseen kului 21 päivää). Uuden Rolls-Royce BR715 -moottorin suunnittelu oli modulaarinen: yhdenkään vaihtomoottorin vaihtaminen ei kestä enempää kuin tunnin. Monet 717:n käyttäjät, kuten ”vahingossa” koneet käyttöönsä saanut Qantas, alkoivat sittenkin kiinnostua koneesta. Qantas tilasi lisää 717:ja, minkä lisäksi Boeing sai muitakin merkittäviä tilauksia, esimerkiksi Hawaiian Airlinesilta.


title: Boeing 717

text:
Boeing markkinoi 717:aa aktiivisesti suurille yhtiöille, mukaan lukien Lufthansalle ja Northwest Airlinesille, jotka operoivat jo suuria DC-9-laivastoja. Boeing selvitti myös, olisiko kannattavaa tehdä 717:sta pidennetty versio, 717-300, mutta hylkäsi suunnitelman, koska epäili sen vähentävän toisen mallinsa, Boeing 737-700:n kysyntää. Alkuperäisen 717:n tuotanto jatkui. Boeing uskoi edelleen, että 100-paikkaisten koneiden markkinat olivat tarpeeksi tuottoisia sekä Boeing 717:n että Boeing 737-600:n valmistamiseen. Vaikka koneet olivat kooltaan samanlaisia, 737-600 soveltui paremmin pitkän matkan reiteille, kun taas kevyempi 717 oli parempi lyhyemmille, alueellisille reiteille.
100-paikkaisten koneiden markkinoilla oli tungosta vuoteen 2001 asti, mutta useita potentiaalisia kilpailijoita katosi. BAe peruutti Avro RJX-projektinsa (päivitetty BAe 146 moderneilla moottoreilla), Dornier peruutti 728/928-projektinsa ja Bombardier peruutti uuden BBJ:nsä CRJ-900:nsa vuoksi. Lopulta ainoat valmistajat olivat Boeing kahden konetyypin voimin, Airbus A318:llaan sekä Embraer E-195:llään. Maailmanlaajuisesti 100-paikkaiset koneet, kuten DC-9, Fokker 100 ja varhaiset Boeing 737:n versiot alkoivat ikääntyä ja käydä kalliiksi operoida.


title: Boeing 717

text: Vuonna 2001 Boeing otti käyttöön liikkuvia kokoonpanolinjoja 717:n ja 737:n tuotantoon. Liikkuva kokoonpanolinja vähensi huomattavasti koneiden kokoamisaikaa, mikä johti alhaisempiin kokoonpanokustannuksiin.


title: Boeing 717

text: Lentoliikenteen tilanne aiheutti huolta syyskuun 11. päivän iskujen jälkeen. Boeing otti tarkasteluun konetyypin tulevaisuuden. Pitkän harkinnan jälkeen tuotantoa päätettiin kuitenkin jatkaa. Vaikka tilauksista oli puutetta, Boeing luotti tyypin sopivuuteen 100-paikkaisten koneiden markkinoilla, ja uskoi saavansa lisää tilauksia. Vuonna 2000 Boeing sai 19 tilausta, vuonna 2001 vain 6, ja vuonna 2002 32 alan massiivisesta lamasta huolimatta.


title: Boeing 717

text:
Embraerin ja Bombardierin lyhyen matkan suihkukoneet lisäsivät kilpailua markkinoilla laman jälkeen vuonna 2001. Lopun alun merkkejä 717:lle alkoi näkyä joulukuussa 2003, kun Boeing menetti 2,7 miljardin dollarin arvoisen tilauksen Air Canadalta, joka valitsi Embraerin E-Jetit ja Bombardierin CRJ:n 717:n sijasta. Tammikuussa 2005 Boeing ilmoitti hitaaseen myyntiin vedoten lopettavansa 717:n tuotannon täytettyään kaikki odottavat tilaukset.
156. ja viimeinen Boeing 717 rullasi ulos kokoamislinjalta huhtikuussa 2006. Se toimitettiin AirTran Airwaysille, joka oli 717:n ensimmäinen ja viimeinen asiakas. Viimeiset kaksi 717:aa toimitettiin AirTranille ja Midwest Airlinesille 23. toukokuuta 2006. Boeing 717 oli viimeinen kaupallinen lentokone, jota valmistettiin Boeingin Long Beachin tehtaalla Kaliforniassa.Kolme alkuperäistä versiota, jotka McDonnell Douglas julkisti vuonna 1993:Heinäkuussa 2012 143 Boeing 717-200:sta oli lentoyhtiöiden käytössä: Southwest Airlinesillä 88, Hawaiian Airlinesillä 18, Cobham Aviation Services Australialla 13, Blue1:llä 9, Volotealla 9 ja Turkmenistan Airliensillä 6.Delta Airlines vastaanottaa 88 vuokrattua 717-konetta vuonna 2013.


title: Boeing 717

text: Maaliskuussa 2009 Boeing 717 on ollut osallisena viidessä vaaratilanteessa, joista yksikään ei ole johtanut koneen menettämiseen, eikä yhdessäkään ole kuollut ihmisiä. Vaaratilanteisiin sisältyy muiden muassa kova laskeutuminen, törmääminen maahan, sekä kaappauksen yritys.


title: Boeing 717

text: Lähteet: Boeing 717 Characteristics, 717 Airport planning report, Boeing 717 Specifications


title: Luettelo Havaijin paikannimistä

text: Luettelo Havaijin paikannimistä.


title: Hilo

text: Hilo on rannikkokaupunki Havaijin saarella Havaijin osavaltiossa. Hallinnollisesti kaupunki kuuluu Havaijin piirikuntaan. Vuoden 2010 väestönlaskennan mukaan Hilon asukasluku oli 43 263. Talouden kulmakiven muodosti pitkään sokeri, jonka merkityksen vähentyessä maatalouden rinnalle on noussut turismi.


title: Hilo

text: Hilo sijaitsee Havaijisaarten suurimmalla saarella Havaijilla Hilonlahden rannalla. Maailman aktiivisimpiin tulivuoriin lukeutuva Kīlauea sijaitsee noin 50 kilometrin päässä Hilosta. Myös lähistön Mauna Loa-tulivuorelta purkautuva laava on aiheuttanut vaaratilanteita vuosina 1942 ja 1984. Tärkeänä satamana Hilo on monille välietappi matkalla Hawaii Volcanoesin kansallispuistoon.


title: Hilo

text: Hilossa vallitsee puolitrooppinen ilmasto. Monista muista Havaijin saaren alueista poiketen Hilossa sataa suhteellisen runsaasti.


title: Hilo

text: Hilo on ollut vanhastaan havaijilaisten heimojen kauppapaikka. Polynesialaiset asuttivat alueen 1100-luvun paikkeilla ja he elivät maataloudella ja kalastuksella. Tavaroita kauppaavat heimojen jäsenet tulivat paikalle Wailukujoen kautta. 1800-luvulla Hilosta tuli Honolulun ja Koloan ohella yksi Tyynen valtameren johtavista valaanpyyntisemista. Vuonna 1822 paikalle asettuivat lähetyssaarnaajat. Lähetyssaarnaajana työskennellyt Titus Coan oli oman aikansa johtavia vulkanologeja ja hän kävi usein lähistön tulivuorilla. 1870-luvulle tultaessa Hilosta tuli yksi välietappi suosituilla nähtävyysretkillä Kīlauealle. Tulivuori tuotti kuitenkin myös ongelmia ja sen purkaus vuonna 1868 aiheutti laajoja tuhoja.


title: Hilo

text: 1900-luvun alkuun mennessä Hilo kukoisti Havaijin saaren sokeriteollisuuden keskuksena. Hilosta tehtiin Havaijin piirikunnan keskus vuonna 1905 ja oma kaupunkinsa vuonna 1911. Vuonna 1946 hyökyaaltotuhosi puolet Hilosta. Kun kaupunkia jälleenrakennettiin tehtiin uusi aallonmurtaja suojaamaan kaupungin satamaa. Se ei kuitenkaan kyennyt estämään toista hyökyaaltoa vuonna 1960, jossa sai surmansa 61 paikallista.


title: Hilo

text: Havaijin piirikunnassa sijaitsevat Hilon kansainvälinen lentoasema ja Konan kansainvälinen lentoasema. Niiltä lähtee lentoja Yhdysvaltojen suuriin kaupunkeihin ja Tokioon. Havaijin saaren ympäri kulkee moottoritie ja Hiloon saapuu pohjoisesta State Highway 19, etelästä State Highway 11 ja idästä saaren keskustasta päin State Highway 200.


title: Hilo

text: Havaijin saari oli merkittävää sokerintuotantoaluetta, mutta viimeinen sokeriplantaasi suljettiin vuonna 1994. Maataloudella on kuitenkin edelleen huomattava taloudellinen merkitys ja sokerin sijaan on alettu tuottaa esimerkiksi trooppisia kukkia ja hedelmiä. Havaijilla kasvatetaan myös karjaa ja tuotetaan hunajaa. Suorat lennot Hilosta mantereelle aloitettiin vuonna 1967, minkä jälkeen turismi on lisääntynyt huomattavasti. Kotitalouksien keskimääräiset vuosittaiset ansiot aikavälillä 2012–2016 olivat 55 815 USD ja henkilöä kohden 25 965 USD. 17,4 % väestöstä eli köyhyysrajan alapuolella.


title: Hilo

text: Hilon asukasluku oli vuoden 2010 väestönlaskennan mukaan yhteensä 43 263. 37,6 % Hilon asukkaista oli taustaltaan asialaisia, 37,6 % kuului kahteen tai useampaan ryhmään, havaijilaiset tai muut Tyynenmeren saarten asukkaat muodostivat 10,2 % ja valkoiset 17,5 %. Latinot mistä tahansa rodusta muodostivat 9,9 % väestöstä. Hilon asukkaista 16,3 % puhui kotonaan jotakin muuta kieltä, kuin englantia.


title: Mauna Loa

text: Mauna Loa on toimiva kilpitulivuori Havaijilla. Sen nimi tarkoittaa havaijin kielellä "pitkää vuorta". Tulivuori on purkautunut ainakin 33 kertaa. Viimeisin purkaus tapahtui maaliskuussa 1984.


title: Mauna Loa

text: Mauna Loa on maailman suurin aktiivinen tulivuori, laaja ja loivarinteinen kilpitulivuori. Sen tilavuus on 42 500 km³, josta 84,2% on merenpinnan alapuolella. Vuoren huippu on merenpinnasta 4170 metrin korkeudella ja merenpohjasta 9 km. Tulivuori on syntynyt maanalaisen ns. kuuman kohdan (ts. kuuman pisteen) laavasta.


title: Mauna Loa

text: Kuumat pisteet ovat litosfäärilaattojen keskiosissa sijaitsevia pylväsmäisiä, paikallaan pysyviä vulkaanisia pisteitä. Tyynenmeren litosfäärilaatta liikkuu kuuman pisteen kohdalta, ja uusi tulivuori tai tulivuorisaari syntyy.


title: Mauna Loa

text: Mauna Loan syöksemä laava on erittäin kuumaa, juoksevaa ja emäksistä basalttilaavaa. Riskiluokittelussa basalttilaavaa purkavat tulivuoret luetaan ympäristölle vaarattomiksi: basalttinen laava ei tuki purkausaukkoja ja näin ei aiheuta räjähdysvaaraa. Basalttisten tulivuorten alueet ovatkin yleensä matkailijoiden suosiossa (esim. Hekla Islannissa).


title: Mauna Loa

text: Mauna Loan lähellä sijaitsee toinen tulivuori, Mauna Kea. Havaijin saari koostuu yhteensä viidestä tulivuoresta.


title: Domitianus (usurpaattori)

text: Domitianus oli roomalainen sotilas, joka julisti itsensä keisariksi Gallian keisarikunnan aikana. Hän hallitsi lyhyen ajan vuonna 271. Domitianuksen mainitsevat Zosimos ja "Historia Augusta". Muita todisteita Domitianuksesta ovat kaksi kolikkoa joista ensimmäinen löydettiin Loiren alueelta Ranskasta vuonna 1900. Sitä pidettiin pitkän aikaa väärennöksenä, mutta vuonna 2003 löydettiin Oxfordshirestä Englannista toinen Domitianuksen lyöttämä kolikko. Kolikon aitoudesta ei ole epäilystä koska se löydettiin ruukusta jossa oli 5 000 muuta kolikkoa vuosilta 250–275.


title: Domitianus (usurpaattori)

text: Domitianuksen arvellaan hallinneen vain muutaman päivän ajan. Keisari Aurelianus ilmeisesti teloitutti hänet, koska hän oli lyöttänyt rahaa omissa nimissään.


title: Mauna Kea

text: Mauna Kea on levossa oleva tulivuori Havaijin eteläisimmällä ja suurimmalla Havaijin saarella. Sen nimi tarkoittaa havaijin kielellä "valkoista vuorta". Mauna Kean ja samalla koko saaren korkein kohta on Pu'u Wēkiu, joka sijaitsee 4 207 metriä merenpinnan yläpuolella. Mauna Kean lähellä sijaitsee toimiva tulivuori Mauna Loa.


title: Mauna Kea

text: Erinomaisen seeingin takia vuori on nykyään tärkeä tähtitieteilijöiden havainnointipaikka, ja sen huipulla sijaitsee useita observatorioita. Näistä merkittävimpinä yhdysvaltalaiset Keck-teleskoopit, toinen kansainvälisistä Gemini-teleskoopeista, kansainvälinen James Clerk Maxwell -teleskooppi sekä japanilainen Subaru-teleskooppi.


title: Mauna Kea

text: Mauna Kea purkautui viimeksi noin 3 500 – 4 500 vuotta sitten. Vuoren alla tapahtuvat heikot maanjäristykset voivat olla merkki purkauksesta lähitulevaisuudessa. Vuoren laella olevat herkät tähtitieteelliset havaintolaitteet reagoisivat kuitenkin vuoren pinnan nousuun ennen mahdollista purkausta. Vuoren iäksi arvioidaan noin miljoona vuotta.


title: Mauna Kea

text: Mauna Kea on maapallon korkein vuori, jos korkeus mitataan vuoren juurelta huipulle. Vuoren rinne laskeutuu meren alla vielä viisi kilometriä, joten koko vuoren korkeus merenalaiset osiot huomioon ottaen on yli kymmenen kilometriä. Vuori on kilpitulivuorelle tyypillisesti hyvin leveä verrattuna korkeuteen, ollen merenpinnan yläpuolella noin 80 kilometriä pitkä ja 40 kilometriä leveä.


title: Malaijinkielinen Wikipedia

text: Malaijinkielinen Wikipedia on Wikipedian malaijinkielinen versio. Koska malaijin kieli on indonesian kanssa keskenään ymmärrettävää, malaijin- ja indonesiankielisten Wikipedioiden yhdistämistä on ehdotettu. Malaijinkielisessä Wikipediassa on noin artikkelia.


title: Malaijinkielinen Wikipedia

text: Malaijinkielinen Wikipedia aloitettiin loppuvuodesta 2002. 5 000 artikkelin raja meni rikki 29. kesäkuuta 2004. Syyskuussa 2005 siellä oli yli 6 800 artikkelia. 1. lokakuuta 2012 siellä oli 140 645 artikkelia.


title: Gozo

text:
Gozo () on saari Maltalla Välimerellä. Se on kooltaan Maltan toiseksi suurin saari Maltan pääsaaren jälkeen.
Saaren pinta-ala on 67 neliökilometriä. Saarella on noin 31 000 asukasta, joista noin 6 000 asuu Victorian kaupungissa.


title: Kiina-ilmiö

text: Kiina-ilmiö voi tarkoittaa seuraavia asioita:


title: Martti Peltonen

text: Martti Peltonen (s. 1943) on pitkän uran tehnyt suomalainen lehtikuvaaja. Hän aloitti TPSL:n äänenkannattaja Päivän Sanomissa 1959, siirtyi 1966 Helsingin Sanomiin ja lopulta 1973 Ilta-Sanomiin, jonka kuvatoimituksen esimiehenä työskentelee.


title: Martti Peltonen

text: Peltosen tunnetuin otos esittää lentokentällä YK-matkaltaan palanneita presidentti Urho Kekkosta ja tämän takana muovikassi kädessä seisovaa Väinö Leskistä. Yleisesti uskottiin kassin sisältävän viinaa, kun siellä tosiasiassa oli suklaata lapsille.


title: Martti Peltonen

text: Martti Peltosen kuvista julkaistiin 2005 kuvateos "Viisi vuosikymmentä".


title: Rabat (Malta)

text: Rabat (maltaksi yleensä artikkelin kanssa Ir-Rabat) on kunta Maltalla. Se sijaitsee Maltan pääsaarella. Rabatissa on runsaat 11 000 asukasta, ja sen tärkeimpiä nähtävyyksiä ovat muun muassa katakombit ja St. Paulin katedraali. Naapurisaari Għawdexilla on myös kaupunki, jonka maltankielinen nimi on Rabat ja joka tunnetaan englanniksi nimellä Victoria.


title: Makakit

text: Makakit ("Macaca") on suku häntäapinoiden ("Cercopithecidae") heimossa. Makakit ovat laajimmalle levinnyt kädellisten ("Primates") suku lukuun ottamatta ihmisten sukua. Nykyään tunnetaan 22 makakilajia, joiden esiintymisalue ulottuu Pohjois-Afrikasta Japaniin. Vaikka useilta lajeilta puuttuu häntä, makakit eivät ole sen läheisempää sukua ihmisapinoille kuin muutkaan häntäapinat.


title: Puskuriliuos

text: Puskuriliuos on liuos, jonka pH-arvo ei muutu huomattavasti happoa tai emästä lisättäessä tai liuosta laimennettaessa.


title: Puskuriliuos

text: Puskuriliuos valmistetaan heikosta haposta ja sen suolasta, tai heikosta emäksestä ja sen suolasta. Puskuriliuos on tehokkaimmillaan, kun liuoksen pH on yhtä suuri kuin sen valmistukseen käytetyn yhdisteen pK-arvo ("pK = -logK"). Puskuriliuos vaikuttaa parhaiten, kun sen pH on korkeintaan yhden yksikön päässä halutun puskuroitavan liuoksen pK-arvosta.


title: Puskuriliuos

text: Luonnollisia puskuriliuoksia ovat mm. veri, jonka pH pysyy hyvin vakaana fysiologisessa pH:ssa 7,4.


title: Puskuriliuos

text: Emäs hajoaa liuetessaan konjugaattihapoksi muodostaen samalla veden kanssa hydroksidi-ionin (OH). Hydroksidi-ioni reagoi puskuriliuoksen hapon HA kanssa muodostaen emästä A. Jos lisättävän hydroksidi-ionin määrä on pieni, on myös [HA]:n ja [A]:n suhteen muutos pieni. Reaktioyhtälö:


Puskuriliuos


title: Puskuriliuos

text: Happo dissosioituu vesiliuoksessa konjugaattiemäkseksi ja protoniksi, joka reagoi veden kanssa muodostaen oksoniumionin HO. Oksoniumioni reagoi puskuriliuoksessa olevan emäksen A kanssa muodostaen happoa HA, mutta tässäkään tapauksessa pieni oksoniumionikonsentraation lisäys ei vaikuta [HA]:n ja [A]:n suhteeseen merkittävästi. Reaktioyhtälö:


title: Puskuriliuos

text: Puskuriliuoksen pH voidaan laskea Henderson–Hasselbalchin yhtälöllä:


title: Puskuriliuos

text:
formula_3, jossa K
käytetyn hapon happovakio, [A] emäksen konsentraatio ja [HA] hapon konsentraatio.


title: Puskuriliuos

text: Puskuriliuoksen pH riippuu valituista aineista ja niiden suhteellisista konsentraatioista, mutta liuoksen varsinainen kyky puskuroida happoja ja emäksiä, puskurikapasiteetti, määräytyy aineiden absoluuttisesta määrästä puskuriliuoksessa.


title: Albaniankielinen Wikipedia

text:
Albaniankielinen Wikipedia on Wikipedian albaniankielinen versio. Albaniankielisen Wikipedian ensimmäinen etusivu luotiin lokakuussa 2003. 2000 artikkelin raja meni rikki 20. syyskuuta 2005. Rajan rikkonut artikkeli oli . Joulukuussa 2010 albaniankielisessä Wikipediassa oli yli 29 000 artikkelia.
Syyskuussa 2016 albaniankielisessä Wikipediassa oli jo yli 56 000 artikkelia. Nykyään artikkeleita on noin .


title: Sabrina Salerno

text: Sabrina Salerno (s. 15. maaliskuuta 1968 Genova) on italialainen laulaja, musiikkituottaja, malli ja näyttelijä, joka uransa huipulla tunnettiin taiteilijanimellä Sabrina. Hän oli kansainvälisesti suosituimmillaan 1980-luvun lopulla ja 1990-luvun alussa. Hänen levyjään on myyty kansainvälisesti yli 20 miljoonaa kappaletta.


title: Sabrina Salerno

text: Sabrinan läpimurtohitti oli ”Boys (Summertime Love)”, jonka musiikkivideo on varsin kuuluisa siitä, että laulajan nänni vilahtaa siinä useaan otteeseen. Hänen muita menestyneitä singlejään ovat olleet ”Like a Yo-Yo”, ”All of Me” ja ”My Chico”. ”All of Me” oli brittiläisen tuottajakolmikko Stock-Aitken-Watermanin sävellys.


title: Sabrina Salerno

text: Suosionsa huipulla Sabrina julkaisi kaksi englanniksi laulettua albumia, "Sabrina" (1987) ja "Super Sabrina" (1988). Suomessa julkaistiin myös remix-levy "Something Special" (1988) sekä "Single Hits" -singlekokoelma.


title: Sabrina Salerno

text: Sabrinan imagoa on usein verrattu brittiläiseen Samantha Foxiin – molemmat käyttivät vartaloaan sekä mainettaan topless-malleina hyväkseen esiintymisissään. Kummankin takana oli oman maansa merkittäviä tanssimusiikin tuottajia ja DJ:itä, Sabrinan musiikin taustalla kuuluu vahva italodisco-tyyli konebiitteineen.


title: Sabrina Salerno

text: Monet Sabrinan musiikkivideot herättivät paljon huomiota laulajan suosion huippuaikoina, sillä ne esittelivät varsin auliisti paitsi italialaisten kaupunkien nähtävyyksiä ja hiekkarantoja, myös laulajan vartalonmuotoja, minkä takia monet vanhemmat pitivät Sabrinan musiikkia sopimattomina teini-ikäisille lapsilleen. Myös laulujen tekstit olivat provosoivia ja jopa eroottishenkisiä. Sabrina oli uransa alkuvaiheessa myös malli ja poseerasi usein myös yläosattomissa.


title: Sabrina Salerno

text: Sabrina ryhtyi käyttämään tuotannossaan sukunimeään 1990-luvun puolivälin jälkeen ja julkaisi myös italiaksi laulettua musiikkia.


title: Markko Märtin

text: Markko Märtin (s. 10. marraskuuta 1975 Tartto) on virolainen entinen rallikuljettaja.


title: Markko Märtin

text: Märtinin paras saavutus on MM-sarjan kolmostila kaudella 2004. Hän on urallaan voittanut viisi MM-osakilpailua. Neste-rallin Suomessa hän on voittanut kerran, kaudella 2003.


title: Markko Märtin

text: Märtinin kartanlukija oli vuoteen 2000 asti Toomas Kitsing, jonka jälkeen kuolemaansa asti Michael Park.


title: Markko Märtin

text: 18. syyskuuta 2005 Märtin ajoi Walesin rallissa rajusti ulos, jolloin hänen kartanlukijansa Michael Park sai surmansa. Märtin lopetti uransa MM-tasolla välittömästi, mutta ajoi jonkin aikaa satunnaisesti Subarun, Fordin ja Minin testikuljettajana, ja vuonna 2010 osallistui Rally Estoniaan, jonka hän voitti. Seuraavana vuonna Märtin tuli toiseksi Kristo Kraagin kanssa Ford Focus RS WRC 03 -autolla.


title: Markko Märtin

text: Märtin kertoi myöhemmin haastattelussa suomalaiselle Vauhdin Maailma -moottoriurheilulehdelle, että oli jo uransa alussa päättänyt lopettaa MM-tasolla 30-vuotiaana.


title: Markko Märtin

text: Ralliuransa jälkeen Märtin ajoi kolme kilpailua Tanskan rata-autosarjassa Danish Touringcar Championshipissä, mutta lopetti ajanpuutteen vuoksi. Hän on myöhemmin pyörittänyt Tallinnassa omaa rallitalliaan, ja toiminut maanmiehensä Ott Tänakin managerina.


title: Markko Märtin

text: Märtin on saanut Viron Punaisen Ristin ritarikunnan IV luokan kunniamerkin.


title: Ulkomaaninvestointi

text: Ulkomaaninvestointi on ulkomaille tehtävä investointi. Portfolio-investoinniksi kutsutaan investointeja, joissa investoija ei saa haltuunsa niin suurta määrää osakkeita, että hän investoinnin seurauksena saisi päätäntävaltaa investoinnin kohteena olleeseen ulkomaiseen yritykseen. Suoriksi ulkomaaninvestoinneiksi kutsutaan taas niitä investointeja, joissa investoija saa päätäntävaltaan oikeuttavan osuuden ulkomailla toimivan yrityksen tai yrityksen osan toiminnasta (joko ostaa osuutta vanhasta yrityksestä tai perustaa uutta toimintaa). Tarkkaa rajaa ei voida asettaa sille, milloin on kyseessä portfolio- tai suora ulkomaaninvestointi, joskin jotkut lähteet ehdottavat kymmentä prosenttia osakkeista.


title: Ulkomaaninvestointi

text: Kansainvälisen pääoman liikkeitä on vapautettu 1970-luvulta lähtien kiihtyvällä tahdilla ja ulkomaaninvestoinnit ovat keskeinen osa talouden globalisaatiota. Globalisatiokeskustelussa etenkin suorat ulkomaaninvestoinnit ovat keskeisessä asemassa.


title: Ulkomaaninvestointi

text: Ulkomaisilla suorilla sijoituksilla tarkoitetaan valtioiden rajat ylittäviä investointeja, joissa ulkomaalainen omistus ylittää 10 prosenttia ostettavasta yrityksestä. Sijoitus voi olla myös 100 prosenttia eli täysin ulkomaalaisessa omistuksessa oleva yritys. Suorat ulkomaaninvestoinnit jaetaan uutta toimintaa luoviin investointeihin () sekä vanhan toiminnan ostoon ("M&A – mergers & aquisitions"). Jälkimmäisissä on kyse lähinnä fuusioista ja yritysten ostamisesta. Ulkomaiset suorat sijoitukset vauhdittavat maan kehitystä, sillä ne mahdollistavat uusien pääomien käyttöönottoa. Ulkomaiset sijoitukset ovat myös merkki taloudellisesta kehityksestä ja potentiaalista, sillä sijoittavat hakevat investoinneilleen mahdollisimman suurta tuottoa, joka on mahdollista vain nopeasti kehittyvissä talouksissa.


title: Ulkomaaninvestointi

text: Ulkomaisen yhtiön ostaessa suomalaisen yrityksen Suomi yleensä hyötyy. Asiaan perehtynyt Vatt:n erikoistutkija Katariina Hakkala kertoo, että ulkomaisessa omistuksessa olevat yhtiöt ovat tuottavampia ja yrityksen myyminen tuo maahan johtamisosaamista ja tutkimuksen ja kehityksen osaamista ym. Tällaiset yhtiöt eivät myöskään lakkauta toimintoja sen useammin kuin kotimaiset.


title: Ulkomaaninvestointi

text: Yrityksen myyminen ulkomaille on ulkomainen investointi Suomeen. Se tuo maahan pääomaa, ja myyjät saattavat käyttää näitä pääomia kasvuyritysten käynnistämiseen tai uuden yritystoiminnan rahoittamiseen. Luova tuhokin etenee nopeammin tällaisissa yrityksissä, joten maahan syntyy aiempaa tuottavampia työpaikkoja. Tämä on tutkimusjohtaja Mika Malirannan mukaan hyvästä, vaikka usein työpaikkojen katoaminen huomataan paremmin kuin tilalle syntyvät paremmat työpaikat.


title: Ulkomaaninvestointi

text: Suoriin ulkomaaninvestointeihin liittyen on käytetty ilmaisua "Kiina-ilmiö", joka kuvaa länsimaisten yritysten tuotannon ja työpaikkojen siirtymistä työvoimakustannusten ja korkean verotuksen vuoksi Kiinaan ja muihin halpojen tuotantokustannusten maihin. Samanlainen käsite on "Intia-ilmiö", joka tarkoittaa länsimaisten palvelujen ja toimistojen siirtymistä halvemman työvoiman maihin, esimerkiksi Intiaan. 1990-luvulla länsimaista alkoi siirtyä palveluja ja toimistoja Intiaan. Intialaisten hyvä koulutustaso ja englannin kielen taito mahdollistivat esimerkiksi tietotekniikka-alan palvelujen ja suunnittelun siirtymistä maahan. Intiassa työvoima on halvempaa ja sitä on runsaasti tarjolla. Intia-ilmiön takia länsimaista on kadonnut ja katoaa työpaikkoja. Vastapainona Intiaan on syntynyt runsaasti uusia työpaikkoja ei ainoastaan palvelualalle vaan myös teollisuuteen. Intian talouskasvu on ollut viime vuosina voimakasta. Bruttokansantuotteen vuotuinen kasvu maassa on 6–8 prosenttia, kun se euroalueella pysyttelee kahden prosentin tasolla.


title: Ulkomaaninvestointi

text: Kiina-ilmiön tapainen kehitys ei ole uusi asia, vaan teollisuus on siirtänyt tuotantoa halvan tuotannon alueille lähes teollistumisen alkuajoista lähtien tavoitellen suurempaa tehokkuutta ja halvempia tuotantokustannuksia. 1970-luvun alusta asti tapahtunut ja myöhemmin kiihtynyt kansainvälisen pääoman liikkeiden vapautus on kuitenkin kiihdyttänyt ilmiötä. Ylivoimaisesti suurin osa ulkomaan investoinneista tapahtuu edelleen teollisuusmaiden välillä. Kehitysmaiden osuus – varsinkin jos Kiina pudotetaan pois – on varsin pieni. Lisäksi useimmilla köyhillä mailla ei ole varaa asettaa mitään toimintaehtoja ulkomaisella pääomalla toimiville yhtiöille, koska sijoittajat voivat aina valita kohteekseen jonkin toisen maan. Sen takia ainoa kehitysmaahan kohdistuvan ulkomaaninvestoinnin rahallinen hyöty kehitysmaalle on työntekijöille maksetut palkat – mikä kuitenkin on merkittävä asia monen köyhän maan taloudelle.


title: Ulkomaaninvestointi

text: Yksi asiaan liittyvä väittämä on, että ulkomaaninvestoinnit kasvattavat köyhien valtioiden talouksia. Toisaalta esimerkiksi Kiinan talouskasvun keskeisenä syynä pidetään tutkijoiden keskuudessa laajemmin suunnitelmataloudesta poissiirtymistä kohti vapaampaa markkinataloutta (nämä reformit aloitettiin vuonna 1978). Samoin Kiinan naapurimaat, kuten esimerkiksi Japani ja Etelä-Korea, kasvattivat talouttaan aiemmin hyvin nopealla vauhdilla ilman merkittäviä määriä ulkomaaninvestointeja aikana, jolloin pääoman liike oli vielä rajoitetumpaa. Ulkomaaninvestoinnit väitetysti auttavat kasvattamaan taloutta, mutta niitä ei pidetä nopean kasvun edellytyksenä.


title: Sotarovasti

text: Sotarovasti on aiemmin käytössä ollut sotilaspapiston arvonimi. Latinaksi "praepositus castrensis" tai "praepositus campestris".


title: Sotarovasti

text: Ruotsissa sotarovasti (ruotsiksi "fältprost") oli viran nimikkeenä jo vuonna 1627. Ansioituneiden sotilaspappien arvonimi siitä tuli 1800-luvulla.


title: Sotarovasti

text: Preussissa oli kaksi sotarovastia (saksaksi "Feldpropst"), toinen luterilainen ja toinen katolinen. He toimivat armeijan papiston esimiehinä. Saksan Wehrmacht muutti vuonna 1935 tämän virkanimikkeen kenttäpiispaksi ("Feldbischof").


title: Sotarovasti

text: Suomessa Venäjän vallan aikana ensimmäisen sotarovastin arvonimen myönsi keisari vuonna 1820 ansioituneelle sotilaspapille. Suomen itsenäisyyden aikana tämä arvonimi myönnettiin vuonna 1919 kahdelle kirkkoherralle. Sotarovastista tuli sittemmin sotalaitoksen (myöhemmin puolustuslaitoksen) kirkollisen työn johtajan virkanimike. Sotarovasti johti sotilaspappien toimintaa sotaväen päällikön alaisena .


title: Sotarovasti

text: Sotarovastin virka muutettiin vuonna 1943 kenttäpiispan viraksi .


title: Sotarovasti

text: "Sotarovastin nimi ja arvo" oli Suomessa valtionhoitajan myöntämä arvonimi, joka on myönnetty vain kaksi kertaa vuonna 1919 ja jota ei ole nykyisessä arvonimien luettelossa.


title: Embraer 170/190

text: Embraer 170 eli ERJ-170 ja Embraer 190 eli ERJ-190 ovat kapearunkoisia, kaksimoottorisia, lyhyen ja keskipitkän kantaman matkustajalentokoneita. Koneen valmistaja on brasilialainen Embraer. Embraer 170 aloitti liikennöinnin vuonna 2002.


title: Embraer 170/190

text: ERJ-170 ja ERJ-190 julkaistiin Pariisin ilmailunäytöksessä 14. kesäkuuta 1999. ERJ-170:n ensilento oli 19. helmikuuta 2002 ja se aloitti liikennöinnin samana vuonna. Sen ensimmäisiä käyttäjiä olivat LOT (Puola), US Airways (Yhdysvallat) ja Alitalia Express (Italia). Suomessa Nordic Regional Airlinesilla on käytössä 12 ERJ-190 -konetta.


title: Embraer 170/190

text: ERJ-170:stä on kehitetty myös 1,77 metriä pidempi versio ERJ-175, jonka ensilento oli 14. kesäkuuta 2003.


title: Embraer 170/190

text: ERJ-190 on 6,25 metriä pitempi versio ERJ-170:stä. Sen ensilento oli maaliskuussa 2004. Myös ERJ-190:stä on 2,41 metriä pitempi versio ERJ-195, jonka ensilento tapahtui joulukuussa 2004.


title: Embraer 170/190

text: Kaikkia koneita saa sekä normaaliversiona että pitkän kantaman versiona.


title: Embraer 170/190

text: ERJ 170-195 -koneet ovat kahden hengen ohjaamomiehistöllä (kapteeni ja perämies) lennettäviä. Koneiden suurin matkanopeus on 0,82 machia. Koneissa on moderni ohjaamo elektronisine näyttöineen, eli niin sanottu lasiohjaamo.


title: Embraer 170/190

text: Koneissa on esiintynyt joitakin ’lastentauteja’, jotka tosin on osin jo saatu korjattua. Ongelmia on aiheuttanut muun muassa lukuisat tekniset viat koneiden avioniikassa.


title: Kääpiövirtahepo

text: Kääpiövirtahepo ("Hexaprotodon liberiensis", joskus "Choeropsis liberiensis") on toinen virtahepojen heimon elossa olevista lajeista. Se on vaarantunut, koska sen asuttamia metsiä hakataan kaiken aikaa. Myös sen lihasta kiinnostuneet metsästäjät ovat sille uhka.


title: Kääpiövirtahepo

text: Kääpiövirtahepo on samannäköinen kuin sukulaisensa virtahepo, mutta on sitä huomattavasti pienempi. Ruumiin pituus on vain 1,7–1,9 metriä ja hännän pituus 15–21 cm. Korkeus on noin 75 cm ja paino 180–250 kg, puolet virtahevon korkeudesta ja alle 1/10 painosta. Keskimääräinen elinikä on vankeudessa 35 vuotta. Kääpiövirtahevon iho on musta tai ruskea, niiden iho kuivuu nopeasti mistä syystä ne viettävät paljon aikaa vedessä.


title: Kääpiövirtahepo

text: Kääpiövirtahepoa tavataan vain alankojen sademetsissä osassa Länsi-Afrikkaa. Lajin levinneisyysalueeseen kuuluvat Sierra Leone, Norsunluurannikko, Guinea ja Liberia. Kannan pääosa asustaa nykyään Liberiassa. Luonnossa elää luultavasti noin 3 000 yksilöä. Kääpiövirtahevon alalaji "Hexaprotodon liberiensis heslopi" eli Nigeriassa vielä 1900-luvulla, mutta alalajia ei päästy koskaan tutkimaan.


title: Kääpiövirtahepo

text: Kääpiövirtahevon elinympäristöä ovat virrat, joet, järvet ja suot.


title: Kääpiövirtahepo

text: Kääpiövirtahevon ravintoa ovat vesikasvit, ruohot, nuoret versot ja lehdet. Kääpiövirtahepo laiduntaa virtahevon tavoin hämärän tullessa. Eläin käyttää kuusi tuntia vuorokaudesta laiduntamiseen.


title: Dietyylieetteri

text:
Dietyylieetteri kuuluu eettereiden aineryhmään, sillä yhdisteessä on happisilta eli -O- kahden tyydyttyneen hiilen välissä. Dietyylieetteristä käytetään myös nimityksiä "etyylieetteri" tai "etyylioksidi". Puhekielessä "eetterillä" viitataan usein juuri dietyylieetteriin.
Dietyylieetteri oli ensimmäinen merkittävä nukutusaine jota käytettiin laajasti 1850–1950-luvuilla, kunnes sen syrjäyttivät paremmat ja vähemmän tulenarat nukutteet. Dietyylieetteriä voidaan käyttää myös Tonic-veden sisältämän kiniinin uuttamiseen emäksisissä olosuhteissa.


title: Dietyylieetteri

text: Sisään hengitetystä dietyylieetteristä arviolta noin 8–10 % metabolisoituu etanoliksi ja edelleen asetaldehydiksi. Loppu dietyylieetteri poistuu uloshengityksessä.


title: Dietyylieetteri

text: Dietyylieetterin rakennekaava on CH-CH-O-CH-CH. Se on normaaliolosuhteissa haihtuva, erittäin helposti syttyvä, kirkas neste, jonka leimahduspiste on -45 °C ja itsesyttymislämpötila 160–180 °C.


title: Kihlakunnanposti

text: Kihlakunnanposti oli aikanaan virkamiesten kirjeitä välittävä järjestelmä Suomessa. Sitä pääasiassa vain silloin, kun postilaitoksen kuljetusta ei voitu käyttää esimerkiksi virkamiehen asuessa kaukana postireitistä. Kihlakunnanpostin avulla kirje kulki silloinkin turvallisesti ja säännöllisesti perille. Järjestelmän toiminta alkoi 1700-luvulla ja päättyi 1880-luvulla, kun postikonttorien määrän kasvaessa postilaitos alkoi kuljettaa kaikki virkakirjeet.


title: Kihlakunnanposti

text: Kestikievariluettelossa olevista taloista osa vapautettiin hollikyytivelvollisuudesta, jotta ne voivat kuljettaa yleensä kerran viikossa virkapostia. Kihlakunnanpostia käytettiin maaherran kirjeiden toimittamisessa kruununvoudeille, kihlakunnantuomareille, nimismiehille ja kirkonkuulutusten toimittamisessa papeille sekä tietenkin myös vastakkaiseen suuntaan kulkeviin kirjeisiin. Myös hovioikeuksien kirjeet kulkivat järjestelmässä.


title: Kihlakunnanposti

text: Lähetettävä kirje suljettiin laukkuun, jonka lähin kihlakunnanpostinkuljettaja nouti ja vei seuraavalle kihlakunnanpostinkuljettajalle. Jos tarvittiin ylimääräinen kuljetus, niin lähetti vei laukun ensimmäiselle kihlakunnanpostinkuljettajalle. Kiireellisen postin vei lääninlähetti yksin kulkien kievarikyydillä määränpäähän. Yleisen postin eli kruununpostin kuljetus ja kihlakunnanpostin kuljetus olivat erillisiä järjestelmiä. Maaherra järjesti läänissään kihlakunnanpostin kuljetuksen ja postilaitos järjesti yleisen postin kuljetuksen.


title: Uncyclopedia

text: Uncyclopedia on Wikipediasta tehtynä parodiana alkanut wiki-hanke, jonka artikkelit satirisoivat kohteitaan, Wikipediaa, ajankohtaisia asioita tai muuta.


title: Uncyclopedia

text: Uncyclopedian perusti Jonathan Huang, joka tunnetaan internetissä nimillä ”Chronarion” ja ”stillwaters” 5. tammikuuta 2005. Uncyclopedia ilmoittaa etusivulla olevansa ”sisältövapaa” ("content-free") tietosanakirja siinä missä Wikipedia on ”vapaa” ("free") tai ”vapaasisältöinen” ("free-content") tietosanakirja. Suomenkielinen versio "Hikipedia" kuvailee itseään ”älyvapaaksi luulosanakirjaksi” ja ”vangituksi tietosanakirjaksi”. Uncyclopedian käyttäjiä kehotetaan kirjoittamaan hauskoja artikkeleita. Jotkin sivut ovat puhtaasti huumoria, eikä niiden aiheilla ei ole käytännössä mitään vastinetta todellisessa maailmassa.


title: Uncyclopedia

text: Englanninkielinen Uncyclopedia perustettiin tammikuussa 2005. Tähän mennessä sinne on kirjoitettu lähes 32 000 artikkelia. Uncyclopedia on saatavilla tällä hetkellä 36 kielellä, muiden muassa englanniksi, ranskaksi, saksaksi, puolaksi, italiaksi, ruotsiksi, suomeksi, norjaksi, japaniksi, espanjaksi, katalaaniksi, kreikaksi, venäjäksi, hepreaksi, arabiaksi, viroksi ja latinaksi. Eri kielisten Uncyclopedioiden nimet ovat hyvinkin erilaisia, esimerkiksi suomenkielinen versio on nimeltään Hikipedia ja ruotsinkielinen versio Psyklopedin. Hikipedia perustettiin vuoden 2005 huhtikuussa. Hikipedian ei alun perin pitänyt olla Uncyclopedian suomenkielinen vastine. Vuoden 2011 lopussa Hikipediassa oli artikkeleita yli 7 000 ja sivuja yli 38 000. Nyt Hikipediassa on lähes 7 300 artikkelia. Hikipedian etusivulla ollaan käyty yli 4,6 miljoonaa kertaa.


title: Uncyclopedia

text: Englanninkielisessä Uncyclopediassa on yli 7 000 000 rekisteröitynyttä käyttäjää.


title: Hyrsylä

text:
Hyrsylä () on kylä Karjalan tasavallan Suojärven piirin Veskelyksen kunnassa, ennen sotia Suomelle kuuluneessa Raja-Karjalassa.
Suomelle kuuluessaan Hyrsylä kuului Suojärven kuntaan ja se sijaitsi valtion muusta alueesta lähes kuroutuneella Venäjän puolelle työntyvällä alueella nk. Hyrsylän mutkassa. Erikoinen rajalinjaus oli alun perin muodostunut 1600-luvun alussa Stolbovan rauhan rajankäynnin yhteydessä.


title: Hyrsylä

text: Hyrsylän mutkan alueella oli kolme kylää, Hyrsylä, Ignoila ja Hautavaara. Ne ovat edelleen 2000-luvulla Venäjällä asuttuja kyliä, mutta palveluja niissä ei ole.


title: Hyrsylä

text: Hyrsylän kylä kuului Suomen itsenäisyyden alussa Salmin pitäjään, josta se liitettiin vuonna 1931 Suojärveen. Maantie Suojärvelle oli valmistunut 1926; Suuruhtinaskunnan aikana yhteydet olivat olleet hyvät vain Venäjän suuntaan. Aikojen mittaan Hyrsylän kylä on kuulunut moneen valtioon: Venäjän Karjalaan, Ruotsiin, jälleen Venäjään, Suomen suuriruhtinaskuntaan, Suomeen, Neuvostoliittoon, Venäjän federaatioon.


title: Hyrsylä

text: Hyrsylästä on kotoisin Aira Samulin, joka on perustanut yleisölle avoimen karjalaistaloa muistuttavan Hyrsylän Mutka -nimisen kodin Lohjalle.


title: Hyrsylä

text: Talvisodan sytyttyä jäi Hyrsylästä ja muista Suojärven pitäjän kylistä siviiliväestöä hyökkäävien neuvostojoukkojen vangiksi. Nämä kylien siviiliasukkaat vietiin keskitysleirille Interposolkan kylään Petroskoin eteläpuolelle ja Kaimaojan leirille Kontupohjan länsipuolelle. Yhteensä Suojärven rajakylistä jäi runsaat 1700 siviilivankia, joista vajaa puolet Hyrsylän mutkan kylistä. Tarkat luvut löytyvät kirjasta "Tasavallan panttivangit". Usein puhutaan virheellisesti vain Hyrsylän mutkan alueelta jääneistä siviilisotavangeista, vaikka muista Suojärven kylistä jäi siviilisotavankeja enemmän.


title: Hyrsylä

text:
Moskovan rauhan ehtojen mukaisen vankienpalautuksen jälkeen 25. toukokuuta 1940 voitiin todeta, että siviilisotavangeista oli kuollut leiriaikana 102 henkeä. Nämä siviiliuhrit on luetteloitu Nurmeksen Bomban talon yhteydessä olevan tsasounan edustalla olevaan kivipaateen. Nuorimmat uhrit olivat ainoastaan muutaman viikon ikäisiä, vanhimmat
yli 80-vuotiaita.


title: Kokoontumisvapaus

text: Kokoontumisvapaus on yksilön vapaus ja ihmisoikeus keneltäkään lupaa kysymättä osallistua julkisiin kokouksiin ja mielenosoituksiin. Hänellä on myös oikeus itse järjestää vastaavia tilaisuuksia. Kokoontumisvapaus on tyypillisesti vapausoikeus eli negatiivinen vapaus. Kokoontumisvapautta pidetään myös poliittisena oikeutena, koska se mahdollistaa poliittisen vaikuttamisen.


title: Kokoontumisvapaus

text: Suomen valtio ja monet muut tunnustavat melko laajan kokoontumisvapauden. Kokoontumisvapauteen ei yleensä kuitenkaan katsota kuuluvan oikeus kokoontua yksityisen maanomistajan maalla ilman omistajan lupaa. Myöskään äänenvahvistimien käyttöä toisten omistamissa tiloissa ilman omistajan lupaa ja toisten omistaman kulkutien käyttöä mielenosoitukseen ilman omistajan lupaa ei pidetä kokoontumisvapauteen kuuluvina. Monet valtiot kuten Suomi kuitenkin sallivat kokoontumisen monilla julkisyhteisöjen omistamilla mailla. Suomessa mielenosoituksesta pitää etukäteen ilmoittaa poliisille. Euroopan ihmisoikeustuomioistuin on päättänyt, että poliisilla on velvollisuus taata mielenosoittajien turvallisuus. Kokoontumisvapaus on lähellä yhdistymisvapautta.


title: Kokoontumisvapaus

text: Monissa autoritaarisissa ja totalitaarisissa maissa kokoontumisvapautta rajoitetaan rajusti. Esimerkiksi mielenosoitukset, toisinajattelijoiden kuten oppositiopuolueiden tai vapaiden ammattiyhdistysten ja kiellettyjen uskontojen kokoontumiset ovat näissä maissa laittomia.


title: Kokoontumisvapaus

text: Eräät libertaarit kritisoivat kokoontumisvapauden käsitettä siitä, että se edellyttää julkisyhteisöjen omistamia tiloja, ja kannattavat kaikkien julkisyhteisöjen omistamien kiinteistöjen yksityistämistä. Libertarismin mukaan kaikilla yksilöillä pitää olla vapaus kokoontua yksityisissä kiinteistöissä yksityisen omistajan luvalla.


title: Luettelo linnuista

text: Tämä on epätäydellinen luettelo maailman lintulajeista.


title: Luettelo linnuista

text: Katso myös:


title: Mikronesian lippu

text: Mikronesian lippu otettiin käyttöön 10. marraskuuta 1979. Sininen tausta kuvaa Tyyntä valtamerta, jolla Mikronesia sijaitsee. Siinä olevat neljä valkoista tähteä kuvaavat valtion neljää saariryhmää: Chuukia, Pohnpeita, Kosraeta ja Yapia.


title: Mikronesian lippu

text: Vuoteen 1965 saakka oli käytössä samankaltainen lippu, jossa oli kuitenkin kuusi tähteä. Tähdet kuvasivat Mikronesian neljää saariryhmää, Palauta, Marshallinsaaria sekä Pohjois-Mariaaneja. Mikronesian liittovaltion itsenäistyttyä Palau, Marshallinsaaret ja Pohjois-Mariaanit eivät kuitenkaan päättäneet liittyä siihen. Niinpä kaksi ylimääräistä tähteä poistettiin lipusta.


title: Karhunpalvelus

text: Karhunpalvelus on toisen hyvää tarkoittavaa auttamista, joka kuitenkin jotain muuta kautta tai muusta syystä kääntyy autettavaa vastaan. Siis autettava on avun jälkeen samanlaisessa tai pahemmassa pinteessä kuin ennen apua.


title: Karhunpalvelus

text: Sana juontaa juurensa Jean de La Fontainen runomuotoisesta eläinsadusta, jossa kesy karhu halusi auttaa nukkuvaa miestä tappamalla kärpäsen hänen otsaltaan. Karhu kuitenkin tuli lyöneeksi niin kovaa, että mies sai surmansa.


title: Siberut

text: Siberut on Indonesiassa sijaitsevien Mentawaisaarten saariryhmän suurin ja pohjoisin saari. Se sijaitsee Sumatrasta länteen. Joulukuussa 2004 tapahtuneen Intian valtameren maanjäristyksen aiheuttama tsunami iski Siberutiin, mutta ketään siellä ei tiettävästi kuollut.


title: Mentawaisaaret

text: Mentawai-saaret ovat saariryhmä Sumatran saaresta länteen, Indonesiassa. 4030 neliökilometrin kokoinen Siberut on saariryhmän suurin saari. Muut merkittvät saaret ovat Sipura, Pagai Utara ja Pagai Selatan. Saaret sijaitsevat noin 150 kilometrin päässä Sumatran rannikolta.


title: Mentawaisaaret

text:
Mentawai-saaret luetaan osaksi Länsi-Sumatran provinssia, ja muodostavat yhden provinssin hallintoalueista. Hallintoalueen pääkaupunki on Tua Pejat. Suurin osa saarten asukkaista puhuu mentawain kieltä.
Lokakuussa 2010 saarille iski tsunami, joka tuhosi kokonaisia kyliä.


title: Mentawain kieli

text: Mentawai on Mentawaisaarilla, Indonesiassa puhuttava austronesialainen kieli. Sitä puhuu äidinkielenään noin 58 000 ihmistä (2000). Kieli jakautuu yhdeksään murteeseen, jotka ovat simalegi, sakalagan, silabu, taikaku, saumanganja, pohjoissiberut, eteläsiberut, sipura ja pagai.


title: Mentawai

text: Mentawai voi tarkoittaa ainakin seuraavia asioita:


title: Keith Moon

text: Keith John Moon (23. elokuuta 1946 Lontoo, Iso-Britannia – 7. syyskuuta 1978 Lontoo, Iso-Britannia) oli brittiläinen rockmuusikko, joka tuli tunnetuksi The Who -yhtyeen rumpalina. Moonia pidetään ja arvostetaan yhtenä rockhistorian merkittävimmistä rumpaleista.


title: Keith Moon

text: Moonin soittotyyli oli omalaatuinen, rönsyilevä, arvaamaton ja jopa maaninen. Häntä oli opettanut soittamaan Carlo Little, joka oli soittanut satunnaisesti muun muassa The Rolling Stonesin kanssa. Moon on tunnettu erityisesti siitä, että hän ei juurikaan käyttänyt hi-hatia soittaessaan.


title: Keith Moon

text: The Whon uran alkuvuosina Moonilla oli tapana rikkoa rumpusetti aina show’n päätteeksi. Onkin sanottu että Keith Moon ”hajotti enemmän settejä kuin kukaan muu pääsee koskaan edes soittamaan”. Hän käytti myös tuplabassorumpuja ensimmäisten rockrumpaleiden joukossa. Yhtyeen kitaristille ja lauluntekijälle Pete Townshendille Moon oli ainoa oikea rumpali. Vuonna 1975 Moon julkaisi pääasiassa coverkappaleita sisältäneen ainoan sooloalbuminsa "Two Sides Of The Moon".


title: Keith Moon

text: Luonteeltaan Moon oli villi ja omalaatuinen keppostelija. Hän koetteli yhtyeensä jäsenten ja suuren yleisön hermoja kuuluisilla tempauksillaan, joista pahamaineisimpia oli lontoolaiseen juutalaisravintolaan marssiminen natsiunivormussa. Moonin riehaannuttua The Who poistettiin usein hotelleista. Jälkikäteen on päätelty, että hyvin todennäköisesti Keith Moonilla oli tarkkaavaisuus- ja ylivilkkaushäiriö eli ADHD.


title: Keith Moon

text: Väkivaltainen, itsetuhoinen ja raskas elämäntyyli, hallitsematon juopottelu ja huumeiden käyttö tuhosivat Moonin. Hän kuoli Harry Nilssonin asunnossa Lontoossa alkoholiongelman hoitoon ja ennaltaehkäisyyn määrätyn rauhoittavan klometiatsoli-lääkkeen yliannostukseen 32-vuotiaana.


title: Keith Moon

text: Klometiatsolin kauppanimi oli Heminevrin, ja lääkärin määräyksen mukaan hänen olisi tullut ottaa yksi tabletti aina kun hänelle tuli himo juoda alkoholia, mutta kuitenkin korkeintaan kolme tablettia vuorokaudessa. Moonin kohtaloksi koitui se, että hän oli ottanut lyhyen aikavälin sisällä yhteensä 32 tablettia Heminevriniä.


title: Keith Moon

text: Lääkäri joka määräsi hänelle Heminevriniä, Moonin pyynnöstä (koska hän itse halusi päästä eroon alkoholista), ei ollut tietoinen tämän taustasta ja huumeongelmasta. Moonin kuoleman jälkeen eräs alkoholiongelmien asiantuntija oli kirjoittanut lehteen, ja kertonut että Moonille ei olisi ikinä pitänyt määrätä kyseistä lääkettä. Moonin vieroitus alkoholista olisi pitänyt tapahtua laitoshoidossa, mutta Moonin sairaalakammon vuoksi hän halusi yrittää vieroitushoitoa kotonaan lääkityksen avulla.


title: Keith Moon

text: Sattumoisin muutamaa vuotta aikaisemmin samassa asunnossa ja samassa sängyssä oli kuollut toinen rocksuuruus, The Mamas & the Papas -yhtyeen Cass Elliot. Nilsson myi asunnon pian Moonin kuoleman jälkeen Pete Townshendille.


title: Enso

text: Enso eli Svetogorsk () on kaupunki ja kaupunkikunta Venäjän Leningradin alueen Viipurin piirissä, Suomen vastaisella rajalla. Kaupunkikunnan keskuksena toimiva Enson teollisuuskaupunki sijaitsee Vuoksen varrella aivan Suomen rajan tuntumassa. Ensosta on lähimpään Suomen puolella sijaitsevaa kaupunkiin Imatralle vain seitsemän kilometrin matka, ja ne muodostavatkin keskenään "kaksoiskaupungin". Enson kaupunkikunnan pinta-ala on 411 neliökilometriä.


title: Enso

text: Toiseen maailmansotaan asti Enso kuului Suomelle ja oli osana vuosina 1920–1939 vahvasti kasvanutta Jääsken kuntaa. Lähes koko Jääski luovutettiin Neuvostoliitolle talvi- ja jatkosotien jälkeen ensin 1940 ja sitten 1944.


title: Enso

text: Enson ja Imatran välillä toimitaan aktiivisesti muun muassa Imatra–Svetogorsk-kaksoiskaupunkihankkeessa. Enson kautta kulkee Venäjän maantie A-124 ja Antrean–Imatran välinen rautatie. Rajanylityspiste avattiin yleiselle maantieliikenteelle 2000-luvun alussa. Matkustajaliikennettä rajan yli ei rautateitse kuitenkaan ole.


title: Enso

text: Ennen toista maailmansotaa Enso kuului Suomelle, ja aluetta kutsuttiin monien tehtaidensa takia Suomen Ruhriksi. "Enso"-nimi ei tuolloin ollut virallisesti käytössä paikannimenä; vuoteen 1945 asti tunnettiin vain Jääsken suurpitäjä, jonka läpi Vuoksi virtasi. Tehtaiden ympärille syntynyttä ja kasvanutta taajamaa oli kuitenkin ruvettu kutsumaan Ensoksi. Ensosta suunniteltiin kauppalaa, mutta suunnitelmaa ei ehditty toteuttaa. Sen sijaan vuonna 1948 perustettiin Imatran kauppala Jääsken kunnalta jääneillä varoilla.


title: Enso

text: Ensossa sijaitsivat aikoinaan Enso-Gutzeit Oy:lle kuuluneet suuret puunjalostustehtaat, ja Enson voimalaitos käytti myös Suomen puolelle jääneen Vallinkosken tehon.


title: Enso

text: Talvisodan jälkeen solmitun Moskovan rauhansopimukseen liitetyssä kartassa Suomen ja Neuvostoliiton välinen raja piirrettiin kulkemaan Enson läpi. Kumpikaan osapuoli ei kuitenkaan halunnut jakaa taajamaa kahtia. Rajaneuvotteluiden yhteydessä käytiin pitkällinen neuvottelu siitä, kummalle maalle Enso lopulta kuuluisi. Neuvostojohdon järkähtämättömyys asiassa ratkaisi lopulta kiistan Suomen tappioksi. Tapa, jolla Enso joutui sotien jälkeen Neuvostoliitolle, oli suomalaisille harmillinen. Talvisodan aikainen ulkoministeri Väinö Tanner kertoi muistelmissaan: "Enson alueesta syntyi jo tällöin ensimmäinen erimielisyys. Rauhansopimukseen liitetyn kartan mukaan se selvästi kuului Suomen alueeseen, mutta venäläiset vaativat sitä itselleen. Myöhemmin kartta muutettiin venäläisten eduksi vetämällä Enson kohdalle tarpeellinen mutka."


title: Enso

text: Venäläisen nimensä "Svetogorsk" Enso sai vuonna 1948. Venäjällä Enso ja Jääski ("Lesogorski") olivat erillisiä kunnallishallintoalueita vielä vuoden 2006 kunnallishallintouudistuksen jälkeenkin, mutta vuoden 2008 paikallisen kansanäänestyksen jälkeen Jääsken kaupunkikunta yhdistettiin Ensoon vuoden 2010 alusta.


title: Enso

text: Ennen toista maailmansotaa Enso oli osa laajempaa Jääsken kihlakuntaa ja sen Jääsken kuntaa. Jääsken kunnan asukasluku liki kaksinkertaistui vuosina 1920–1939. Asukkaita oli 10 512 (31.12.1920), 13 671 (31.12.1930 kaikkiaan kirkonkirjoissa tai siviilirekisterissä; joista läsnä olevia lähteestä riippuen 13 087 tai 13 055) ja 20 879 (31.12.1939 kirjoissa tai 20 814 henkikirjoitettu 1.1.1940).


title: Enso

text: Kaupungin asukasluku oli vuoden 2010 väestönlaskennassa 15 981 ja kaupunkikunnan 20 272. Kaupunkikunnan asukkaisiin sisältyi väestölaskennan mukaan yhteensä 1 018 maaseutuasukasta (maaseutukylät). Enson kaupunkikuntaan sisätyivät Enson kaupungin lisäksi vuonna 2010 seuraavat taajamat:


title: Enso

text: Kaupungissa toimii puunjalostus- ja paperiteollisuutta ja siellä on vesivoimala. OAO Svetogorsk on yksi Venäjän suurimmista paperitehtaista. Vuodesta 1998 lähtien OAO Svetogorsk on ollut International Paperin omistuksessa vuonna 1982 käynnistetyn Valmetin toimittamaan hienopaperikoneen (paperikone PM4) ja nestepakkauskartonkikoneen (kartonkikone BM1) osalta. Füllnerin toimittama kone valmisti aluksi neuvostoaikana sähkökaapelien erityspaperia. Vuonna 2001 tehdas työllisti 3 000 henkeä.


title: Enso

text: OAO Svetogorskin vieressä toimii käsipyyhkeitä ja vessapaperia valmistava tehdas. Paikkakunnan uusin paperikone, Valmetin vuonna 1985 toimittama pehmopaperikone eriytettiin tehdaskokonaisuudesta Svetogorsk-Tissueksi ja myytiin ruotsalaiselle pehmopaperinvalmistajalle Svenska Cellulosa Aktiebolagetille. Tehdas työllistää noin 300 henkeä.


title: Enso

text: Kaupungin jalkapallojoukkue FK Svetogorets Svetogorsk pelasi aiemmin Venäjän kolmanneksi korkeimmalla sarjatasolla 2. divisioonan länsilohkossa.


title: Enso

text: Enson koululaisilla on mahdollisuus opiskella suomen kieltä vapaaehtoisena aineena. Suomen kielen tunteja on yksi tunti viikossa, ja opettajat tulevat Suomen puolelta Imatralta.


title: Museo Reina Sofía

text: Museo Nacional Centro de Arte Reina Sofía (MNCARS) eli lyhyemmin Museo Reina Sofía on lähinnä 1900-luvun taiteeseen keskittyvä taidemuseo Espanjan pääkaupungissa Madridissa. Se avattiin virallisesti 10. syyskuuta 1992 ja on nimetty Espanjan silloisen kuninkaan Juan Carlosin puolison, kuningatar Sofían mukaan. Se toimii itsenäisesti Espanjan kulttuuriministeriön alaisuudessa. Museo sijaitsee Madridin keskustassa lähellä Atochan rautatieasemaa ja niin sanotussa taiteen kultaisessa kolmiossa, jossa sijaitsevat myös Prado ja Thyssen-Bornemisza.


title: Museo Reina Sofía

text: Museo Reina Sofían merkittävimmät työt ovat Pablo Picasson ja Salvador Dalín teokset. Tunnetuin on epäilemättä Picasson "Guernica". Museossa on myös hieno kokoelma muun muassa Juan Grisin, Joan Mirón, Julio Gonzálezin, Eduardo Chillidan, Pablo Palazuelon, Antoni Tàpiesin, Pablo Gargallon, Lucio Muñozin, Luis Gordillon, Jorge Oteizan ja José Luis Gutiérrez Solanan teoksista. Museon lisäksi tiloissa toimii vapaasti käytettävä taidekirjasto, jossa on yli 100 000 kirjaa, yli 3 500 äänitettä ja lähes 1 000 videota.


title: Museo Reina Sofía

text: Museon päärakennuksessa oli 1700-luvulla sairaala. Mittavat kunnostustoimet aloitettiin vuonna 1980, ja osa uudesta museosta avattiin tilapäisesti vuonna 1988. Samana vuonna siitä tehtiin kansallismuseo. Ranskalaisen arkkitehdin Jean Nouvelin suunnitteleman laajennusosan rakennustyöt valmistuivat syyskuussa 2005. Kolme lisärakennusta kattava, 92 miljoonaa maksanut laajennus kasvatti museon lattiapinta-alan 84 000 neliömetriin.


title: Lars Stenbäck

text: Lars (Lauri) Jakob Stenbäck (26. lokakuuta 1811 Kuortane – 21. huhtikuuta 1870 Isokyrö) oli suomalainen runoilija ja pappi. Hän liittyi ylioppilaana herännäisyyteen, ja hänet vihittiin papiksi 1842. Tämän jälkeen hän toimi Vaasan yläalkeiskoulun rehtorina vuosina 1846–1855, Suomen ja Pohjoismaiden ensimmäisenä kasvatusopin professorina syyslukukauden 1855 sekä Isonkyrön kirkkoherrana 1855–1870.


title: Lars Stenbäck

text: Stenbäckin tunnetuin teos on kokoelma "Dikter" (1840) ja tunnetuimpia lyyrisiä runoja ovat "Till sorgen" ja "Mitt finska fosterland". Hän on kirjoittanut myös uuden virsikirjan juhannusvirren 259 "Kiitetty Herra, joka kansallensa toi pelastuksen" sekä suosittuna hengellisenä lauluna ja Siionin virtenä aiemmin jo tunnetun virren 288 "Silmäisi eteen, Jeesus, tuon sydämeni syyllisen". Lopulta Stenbäck luopui runoudesta, koska piti sitä vaarallisena uskonelämälleen.


title: Lars Stenbäck

text: Pietismistään tunnettu Stenbäck pyrki dosentiksi Helsingin yliopiston teologiseen tiedekuntaan vuonna 1844 väitöskirjalla "De principiis quibus innituntur ecclesia et theologia christiana". Yliopiston konsistorissa dosentuurihakemuksesta syntyi kiista, johon yliopiston ulkopuolelta puuttui muun muassa arkkipiispa Erik Gabriel Melartin. Hänen kirjeensä yliopiston rehtori N. A. af Ursinille oli käytännössä poliittinen ilmianto. Melartin pyysi rehtoria yhdessä teologisen tiedekunnan opettajien kanssa (he olivat jo hyväksyneet väitöskirjan) ryhtymään toimiin pietismin separatistisen harhan torjumiseksi. Melartin esitti Stenbäckin dosentuurin torjumisen voitoksi niin tieteelle kuin Suomen kirkollekin. Pietismin leviämisestä ei ollut huolissaan vain hän, vaan myös "isänmaan tosiuskonnolliset, valistuneet ja järkevät kansalaiset", Melartin kirjoitti.


title: Lars Stenbäck

text: Nikolai I:n hallituskauden yleispoliittisista syistä Stenbäckin dosentuurianomus hylättiin, vaikka pääosa yliopiston professoreista, myös tuolloin opettajakuntaan kuulunut venäläisprofessori Jakov Grot, kannatti dosentuurin myöntämistä. Puolustaessaan Stenbäckin dosentuuria suomalaisoppineet puolustivat eivät pietismiä, vaan tieteen vapautta ja yliopiston oikeutta itse nimittää omat opettajansa. Erityisen selväsanaisesti Stenbäckiä puolusti konsistorin kokouksissa kirkkohistorian professori Bengt Olof Lille, joka itse oli tullut tunnetuksi pietismin kriitikkona. Hän arvosteli yliopiston rehtorin näkemyksiä esittäessään, että yliopisto oli ensisijaisesti tieteellinen instituutio, olipa se sitten sen ohessa vaikkapa rehtorin kuvaama virkamieskoulu. Täten hän piti mitä suurimpana epäoikeudenmukaisuutena, jos hänen lahjakkaaksi kuvaamaltaan ja hyvän väitöskirjan laatineelta Stenbäckiltä kiellettäisiin dosentuuri. Arkkipiispa Melartinin ilmiantokirje ei hänen mielestään ollut sovellettavissa Stenbäckin tapaukseen; olihan arkkipiispa itse vihkinyt Stenbäckin papiksi. Kaikki teologisen tiedekunnan professorit puolustivat dosentuurin myöntämistä, ja vain kaksi konsistorin professoria kannatti Melartinin näkemyksiä. Sijaiskansleri Thessleff liitti dosentuurin hakemusasiakirjoihin oman kirjelmänsä, jossa hän esitti nimityksellä olevan haitallisia seurauksia yliopistolle sekä uskoi sen edistävän pietististä lahkolaisuutta. Dosenttinimitystä ei tullut.


title: Lars Stenbäck

text: Eräänlaisen hyvityksen Stenbäck sai kymmenen vuotta myöhemmin vuonna 1854, kun tuntemattomiksi jääneet professoriystävät kehottivat häntä hakemaan teologiseen tiedekuntaan perustettua Suomen ensimmäistä pedagogiikan professuuria. Hänen virkaa varten laatimansa virkaväitöskirja herätti julkista huomiota ja sai kritiikkiä erityisesti J. V. Snellmanilta. Pietististen näkemystensä kanssa johdonmukaisesti Stenbäckin näkemys koulutuksesta oli uskonnollisesti ahdas ja koulutuksen sivistävää tehtävää halveksiva sekä sen käytännössä sivuuttava. Hän luopui professuurista vain yhden lukukauden jälkeen, jonka jälkeen koko virka siirrettiin pois teologisesta tiedekunnasta. Kasvatustiede ei ollut Stenbäckin ala eikä hänellä ollut pätevyyttä sen akateemiseen opettamiseen. Koulutuskysymyksissä hän muiden samanhenkisten Pohjanmaan pappien kanssa jäi historiaan myös kansakoulun vastustajana.


title: Anne-Sophie Mutter

text: Anne-Sophie Mutter, (s. 29. kesäkuuta 1963 Rheinfelden, Baden-Württemberg, Saksa) (joskus myös esiintyy nimen muoto Ann-Sophie Mutter) on saksalainen viulisti.


title: Anne-Sophie Mutter

text: Anne-Sophie Mutter aloitti pianonsoiton viisivuotiaana. Pian sen jälkeen hän aloitti viulunsoiton Erna Honigbergerin ja Aida Stuckin oppilaana. Hän oli lapsitähti, joka voitti useita kilpailuja ja vapautettiin koulunkäynnistä. Herbert von Karajan kutsui hänet esiintymään Berliinin filharmonikkojen kanssa 13-vuotiaana. 1977 Mutter debytoi Salzburgin musiikkijuhlilla English Chamber Orchestran solistina Daniel Barenboimin johdolla. Hän levytti ensimmäisen kerran 15-vuotiaana, Mozartin kolmannen ja viidennen viulukonserton. Anne-Sophie Mutter debytoi Yhdysvalloissa 1980 New Yorkin filharmonikkojen solistina Zubin Mehtan johdolla.


title: Anne-Sophie Mutter

text: Myöhemmin Mutter on keskittynyt soittamaan modernia musiikkia. Hänelle on omistettu useita nykymusiikkiteoksia, muun muassa Henri Dutilleux'n "Sur le Même Accord", Witold Lutosławskin "Partita", Krzysztof Pendereckin toinen viulukonsertto ja Wolfgang Rihmin "Gesungene Zeit". Mutter on voittanut useita palkintoja, muun muassa vuoden taiteilijan arvonimen Saksassa ja kaksi Grammyä.


title: Anne-Sophie Mutter

text: Hänet vihittiin ensimmäisen aviomiehensä Detlef Wunderlichin kanssa 1989, ja pariskunta sai kaksi lasta. Wunderlich kuoli 1995. Vuonna 2002 Anne-Sophie Mutter meni uusiin naimisiin pianisti ja kapellimestari André Previnin kanssa. Hän asui Münchenissä Previnin ja lastensa kanssa. Vuonna 2006 Mutterin toimisto tiedotti, että hän ja Previn olivat eronneet.


title: Anne-Sophie Mutter

text: Anne-Sophie Mutterilla on omistuksessaan kaksi Stradivariusta, 1703 rakennettu ”Emiliani” ja 1710 rakennettu ”Lord Dunn-Raven”.


title: Anne-Sophie Mutter

text:
Deutsche Grammophon:
EMI Classics:


title: Anne-Sophie Mutter

text: Erato:


title: Serge Klarsfeld

text:
Serge Klarsfeld (s. 17. syyskuuta 1935 Bukarest, Romania) on asianajaja, historioitsija ja natsirikollisten metsästäjä. Hän toimii yhdessä vaimonsa Beate Klarsfeldin kanssa. Heidät tunnetaan muun muassa Gestapon hauptsturmführerin Klaus Barbien vangitsemisesta. Barbie asui Boliviassa 1955–1983.
Serge Klarsfeld on juutalainen, ja hänen isänsä Arno Klarsfeld kuoli Auschwitzin keskitysleirissä. Serge pakeni Romaniasta Ranskaan, missä hän välttyi nipin napin Gestapon pidätykseltä Nizzassa. Serge ja Beate Klarsfeld menivät naimisiin vuonna 1963. Klarsfeldit kampanjoivat Itävallan presidentiksi pyrkivää Kurt Waldheimia vastaan, joka oli SA-upseeri toisen maailmansodan aikana.


title: Serge Klarsfeld

text: Klarsfeldit pommi-iskun kohteeksi 9. heinäkuuta 1979, jolloin heidän autossaan Pariisissa räjähti autopommi. Pommin asettajaksi väitetään ODESSA-nimistä salaista natsijärjestöä, joka halusi estää natsien vastaiset oikeudenkäynnit. Järjestön olemassaolosta on kiistelty.


title: Serge Klarsfeld

text: Myös heidän poikansa Arno Klarsfeld on mukana työssä, jossa etsitään natsirikollisia tuomittaviksi.


title: Serge Klarsfeld

text: Beate Klarsfeldin toiminnasta on vuonna 1986 valmistunut elokuva "Natsirikollinen" ("Nazi Hunter: The Beate Klarsfeld Story").


title: Meripelastus

text: Meripelastus (kansainvälinen lyhenne SAR) on vedessä, usein merellä tapahtuvaa merihätään joutuneiden ihmisten, eläinten tai alusten pelastamista vedestä. Meripelastusta antaa maasta riippuen esimerkiksi armeija, rannikkovartiostot ja vapaaehtoisjärjestöt. Pelastaminen voi tapahtua esimerkiksi veneillä tai helikoptereilla.


title: Meripelastus

text: Kaikki merellä tapahtuva avustustoiminta ei suinkaan ole meripelastusta. Esimerkiksi konerikkoisen veneen hinaaminen on kaupallinen suorite, saaripalon sammuttaminen pelastustoimen tehtävä ja sairaankuljetus saaresta ei ole meripelastusta vaan ensihoidollinen tehtävä, jonka suorittamisesta aiheutuvista kuluista vastaa kunnan terveyskeskus. Ihmishenkien pelastaminen merellä ja sairaankuljetus alukselta ovat meripelastusta.


title: Meripelastus

text: Meripelastus on Suomessa rajavartiolaitoksen vastuulla. Käytännön meripelastustyötä hoitavat rajavartiolaitoksen alaiset Länsi-Suomen merivartiosto (Saaristomerellä ja Pohjanlahdella) ja Suomenlahden merivartiosto (Suomenlahdella) sekä vartiolentolaivue. Merivoimien, Merenkulkulaitoksen ja Suomen Meripelastusseuran yksiköt osallistuvat meripelastustyöhön merivartioston määräysten mukaan. Meripelastuskeskus ( MRCC) Turussa (MRCC Turku) johtaa meripelastustoimintaa, apunaan lohkokeskus (, MRSC) Helsingissä (MRSC Helsinki).


title: Meripelastus

text: Meripelastuksen valtakunnallinen hälytysnumero on 0294 1000. Vapaaehtoista meripelastusta harjoittaa Suomen Meripelastusseura (SMPS).


title: Skagerrak

text: Skagerrak on Pohjanmeren salmi, joka muodostaa yhdessä Kattegatin kanssa laivareitin Pohjanmereltä Itämerelle. Se on noin 240 kilometriä pitkä ja 80–140 kilometriä leveä. Skagerrakin eteläpuolella sijaitsee Tanska ja pohjoispuolella Norja. Skagerrak vaihtuu Kattegatiksi Tanskan pohjoisimmassa kärjessä Skagenin majakan kohdalla.


title: Skagerrak

text: Molemmissa maailmansodissa Skagerrakilla on ollut merkittävä strateginen merkitys Saksalle.


title: John Carmack

text: John D. Carmack II (s. 20. elokuuta 1970 Roeland Park, Kansas) on yhdysvaltalainen videopelien suunnittelija, ohjelmoija, sekä Oculus VR:n teknologiajohtaja. Hän perusti vuonna 1991 John Romeron, Tom Hallin ja Adrian Carmackin (ei sukua) kanssa alan keskeisiin yrityksiin kuuluvan id Softwaren. Carmack tunnetaan erityisesti ensimmäisen persoonan ammuntapelien pelimoottorien kehittäjänä ja erittäin ansioituneena grafiikkaohjelmoijana. Carmack on naimisissa Katherine Anna Kangin kanssa, ja heillä on kaksi lasta.


title: John Carmack

text: Joitain tunnettuja pelejä joiden kehitystyöhön John Carmack on merkittävästi osallistunut, ovat "Commander Keen", "Wolfenstein 3D", "Doom"-pelisarja, "Quake"-pelisarja ja "Rage". Sen lisäksi hän oli id Softwaren id Tech -pelimoottorien tekninen päävastuuhenkilö ja ohjelmoija moottorin viidenteen sukupolveen asti. Uusi id Tech -versio tuotetaan yleensä tarjoamaan pohja id Softwaren uusimmalle kehitteillä olevalle pelille. Moottoria on myös tapana lisensoida muille videopeliyhtiöille.


title: John Carmack

text: Carmack tunnetaan avoimen lähdekoodin puolustajana eikä hän lämpene ohjelmistopatenteille. Vuonna 1995 John Carmack julkaisi "Wolfenstein 3D":n lähdekoodin kaikkien saataville, ja siitä lähtien id Softwarelle tuotetut pelit ovat perinteikkäästi nähneet GNU GPL-lisensoidun lähdekoodijulkaisun aina muutaman vuoden kuluttua pelin kaupallisesta julkaisemisesta. Näitä tekoja on pidetty jaloina ja myös poikkeuksellisina siksi, että kaupallisten pelien lähdekoodi paljastetaan suurelle yleisölle erittäin harvoin.


title: John Carmack

text: 7. elokuuta 2013 John Carmack liittyi Oculus VR:n palvelukseen teknologiajohtajana. Yhtiön päätuote on Oculus Rift -virtuaalilasit. Päätöksestä huolimatta Johnin tavoitteena oli pitää roolinsa id Softwarella entisellään. 22. marraskuuta 2013 Carmack kuitenkin ilmoitti ettei kahden yhtiön välillä tasapainoilu ole mahdollista ja että hän jättää id Softwaren.


title: John Carmack

text: Noin vuoden 2000 paikkeilla Carmack herätti uudestaan henkiin lapsuutensa kiinnostuksen raketteihin. Tuloksena syntyi avaruustutkimusyhtiö Armadillo Aerospace, jonka kunnianhimoisena lähtötavoitteena oli kehittää avaruusturismiin soveltuva miehitetty avaruusalus. Yhtiö teki useita rakettikokeiluja ja muun muassa osallistui Lunar Lander Challenge -kilpailuun Wirefly X-Prize Cup 2007 -tapahtumassa. Vuonna 2013 Carmack asetti Armadillo Aerospacen horrostilaan, joka tarkoitti että yhtiö jäi etsimään mielenkiintoisia yhteistyökumppaneita, mutta keskeytti resurssien käyttämisen tutkimus- ja kehitystyöhön. Vuonna 2015 Armadillo Aerospacen omaisuus päätettiin myydä EXOS Aerospace Systems & Technologies, Inc. -yhtiölle, jonka jälkeen Armadillo Aerospacen tarinan voidaan katsoa päättyneen.


title: Pe (kirjain)

text: Pe on monen seemiläisen kielen aakkoston 17. kirjain. Se sisältyy muun muassa heprealaiseen, foinikialaiseen ja aramealaiseen kirjaimistoon. Se on kreikkalaisen piin, latinalaisen P:n ja kyrillisen П:n edeltäjä. Kirjaimen nimi tulee suuta tarkoittavasta sanasta.


title: Pe (kirjain)

text: Heprean kielessä pe-kirjain ääntyy /p/, jos sen sisällä on piste (dageš kal). Kirjaimella on myös pisteetön muoto, jolloin se ääntyy /f/. Heprealaisessa numerojärjestelmässä kirjaimella on lukuarvo 80.


title: Pe (kirjain)

text: Pe on myös yksi niistä heprean kirjaimista, jotka kirjoitetaan eri tavalla sanan lopussa: sillä on "sofit"- eli loppumuoto pe sofit. Pe sofitin lukuarvo on 500.


title: Pe (kirjain)

text: Esimerkkejä:


title: Elinkeinoelämän valtuuskunta

text: Elinkeinoelämän valtuuskunta (EVA) on 1974 perustettu ja vuoden 1975 alussa toimintansa aloittanut järjestö. Sen toiminta-ajatus on toimia suomalaisen elinkeinoelämän edistäjänä ja talouspoliittisena ajatushautomona. Se perustettiin, kun suomalaiset yritysjohtajat pitivät 1970-luvun alussa suomalaista ilmapiiriä teollisuudelle vihamielisenä. Aloitteen EVA:n perustamisesta teki joulukuussa 1973 Suomen Pankin johtokunnan jäsen, Suomen Työnantajain Keskusliiton entinen toimitusjohtaja Päiviö Hetemäki. EVA:n tarkoituksena oli pyrkiä vaikuttamaan yhteiskuntaan niin, että ilmapiiri saataisiin muuttumaan ja talouselämän toimintaedellytykset turvattaisiin. Tavoitteena oli myös markkinatalouden etujen esille tuominen. EVA:n perustajajäsenet olivat Suomen Teollisuusliitto, Suomen Metsäteollisuuden Keskusliitto ja Teollisuudenharjoittajain Liitto, jotka yhdistyivät vuonna 1975 Teollisuuden Keskusliitoksi, sekä Liiketyönantajain Keskusliitto, Pellervo-Seura, Suomen Pankkiyhdistys ja Suomen Työnantajain Keskusliitto.


title: Elinkeinoelämän valtuuskunta

text: EVA on nykyään ensisijaisesti teollisuuden näkökulman esiintuoja. EVA tekee tiivistä yhteistyötä Elinkeinoelämän tutkimuslaitoksen ETLA:n kanssa.


title: Elinkeinoelämän valtuuskunta

text: EVAn johtaja on Matti Apunen ja toimitusjohtaja on Vesa Vihriälä. Hallituksen puheenjohtajana toimii Jorma Ollila. Hallituksen muut jäsenet ovat professori Bengt Holmström, hallituksen puheenjohtaja Timo Ahopelto, hallituksen puheenjohtaja Matti Alahuhta, toimitusjohtaja Satu Huber, toimitusjohtaja Kari Jordan, toimitusjohtaja Matti Kähkönen, toimitusjohtaja Veli-Matti Mattila, toimitusjohtaja Leena Mörttinen, rehtori Tuula Teeri ja hallituksen puheenjohtaja Björn Wahlroos.


title: Elinkeinoelämän valtuuskunta

text: EVA:n ensimmäinen toimitusjohtaja oli Max Jakobson, joka ryhtyi tehtävään vuoden 1975 alussa toimittuaan sitä ennen muun muassa Suomen YK-suurlähettiläänä ja Suomen Tukholman-suurlähettiläänä. Tällöin EVA puolusti läntistä markkinatalousmallia Neuvostoliiton tarjoaman suunnitelmatalouden mallia vastaan. Pyrkiessään hankkimaan todenmukaista tietoa sosialistisesta talousjärjestelmästä EVA käytti hyväkseen alan asiantuntemuksen ulkomailla saaneen Tauno Tiusasen perustaman konsulttitoimiston apua. 1970- ja 1980-lukujen ilmapiirille oli kuvaavaa, että Teollisuuden Keskusliitto ja Suomen Työnantajain Keskusliitto kielsivät EVA:a mainitsemasta niiden edustajien osallistumista läntisen ja itäisen talousjärjestelmän vertailututkimukseen pelätessään häiriöitä monille yrityksille keskeisessä idänkaupassa. EVA julkaisi tutkimuksen vuonna 1976 kirjana "Talouden tosiasiat".


title: Elinkeinoelämän valtuuskunta

text: Valtaosa riippumattomista sanomalehdistä suhtautui EVA:n perustamiseen vähätellen ja kuittasi asian ylimalkaisella uutisoinnilla. Taistolainen lehti "Tiedonantaja" luonnehti EVA:a "kaikkivoivaksi hirviöksi, joka juo köyhälistön verta". Kielteistä suhtautumista EVA:an ilmeni myös toisella suunnalla; "Helsingin Sanomat" ja Sanoma Oy:n voimahahmo Aatos Erkko halveksivat sitä avoimesti. Jukka Tarkan mukaan Erkkoa harmitti erityisesti EVA:n tuki "Uudelle Suomelle", jota hän piti tekohengityksenä konkurssikypsälle lehdelle. EVA piti "Uutta Suomea" tärkeänä markkinatalouden puolustajana aikana, jolloin länsimaisia arvoja vastaan suuntautui voimakas yhteiskunnallinen kritiikki. "Helsingin Sanomat" puolestaan oli koko historiansa ajan pitänyt "Uutta Suomea" ideologisena vastustajanaan, vaikka lehdet olivat itäisen ja läntisen yhteiskuntajärjestelmän välisessä taistelussa barrikadin samalla puolella. Lisäksi "Helsingin Sanomissa" vaikutti tuolloin Sakari Määttäsen ympärille ryhmittynyt toimittajajoukko, jonka asenne Max Jakobsonia kohtaan oli Tarkan mukaan avoimen pahantahtoinen.


title: Elinkeinoelämän valtuuskunta

text: EVA otti 1980-luvun alkupuolella käyttöön käsitteen "kolmas tasavalta", joka kuvasi toisaalta Suomen poliittisen kulttuurin muutosta vuoden 1982 presidentinvaalien ja vuoden 1983 eduskuntavaalien myötä, toisaalta samaan aikaan tapahtunutta suomalaisen yhteiskunnan rakenteen muuttumista maatalous- ja teollisuusyhteiskunnasta tieto- ja palveluyhteiskunnaksi.


title: Elinkeinoelämän valtuuskunta

text: Vuonna 1984 Jakobsonin jäädessä eläkkeelle hänen seuraajakseen valittiin kansleri Kauko Sipponen. Sipposen aikakaudella kansainvälisten kysymysten ja turvallisuuspolitiikan rinnalle tuotiin korostetusti valtiosääntö, omistusoikeus, julkishallinto ja väestökehitys. Myös EY-jäsenyyteen valmistautuminen kuului Sipposen ajan teemoihin. Asenne- ja arvotutkimuksista tuli EVAn tavaramerkki.


title: Elinkeinoelämän valtuuskunta

text: Vuoden 1990 syyskuussa EVAn toimitusjohtajaksi valittiin pankinjohtaja Jaakko Iloniemi. Jos Jakobsonin kausi oli ollut ideologisen kamppailun ja markkinatalouden puolustamisen aikaa ja Sipposen aikana Suomi oli avautunut ja kokenut rakennemuutoksen, niin Iloniemen kaudella edessä oli kansainvälistyminen, erityisesti eurooppalaistuminen. Hänen kauteensa osui myös Suomea rajusti ravistellut lama.


title: Elinkeinoelämän valtuuskunta

text: Iloniemen siirtyessä eläkkeelle 1999 EVAn toiminta ajettiin minimiin.


title: Elinkeinoelämän valtuuskunta

text: Vuoden 2001 syyskuun terrori-iskut New Yorkin World Trade Centeriin saivat elinkeinoelämän päättäjät kuitenkin taas valpastumaan. Itsenäistä, moniarvoista ja ei-propagandistista keskustelua, yhteiskunnallista vaikuttamista tarvitaan sittenkin. EVAn yksinkertainen perusidea – yhteiskunnallinen tiedostaminen ja massa-asenteisiin vaikuttaminen äärimmäisellä julkisuudella – ei ollutkaan vanhentunut. Vuoden 2002 elokuussa EVAn johtajaksi valittiin tohtori Risto E. J. Penttilä.


title: Elinkeinoelämän valtuuskunta

text: Nykyään EVAn tavoitteena on edistää suomalaisen yhteiskunnan pitkän aikavälin menestystä, selvittää ja arvioida yrityksille ja yhteiskunnalle tärkeitä kehityssuuntia. Suomen rooli kansainvälisessä toimintaympäristössä ja suomalaisten hyvinvoinnin ja kilpailukyvyn kehittäminen ovat EVAn toiminnassa keskeisiä kysymyksiä. EVA julkaisee raportteja ja analyyseja sekä toimii verkostona ja keskustelun herättäjänä muun muassa järjestämällä EVA Forum -keskustelutilaisuuksia. EVAn johtajana on 1.8.2010 alkaen toiminut Matti Apunen Penttilän siirryttyä Keskuskauppakamarin toimitusjohtajaksi.


title: Elinkeinoelämän valtuuskunta

text: EVA kommentoi vuonna 2016 Panaman tietovuotoa sanomalla, että siitä syntynyt keskustelu on liioitellut veroparatiiseihin liittyviä ongelmia. Järjestön mukaan voimakkaampi puuttuminen aggressiiviseen verosuunnitteluun ei toisi suurta lisäystä verotuloihin ja laillinen verosuunnittelu on jokaisen oikeus.


title: KFOR

text: KFOR (Kosovo Force) on NATOn johtama ja YK:n valtuuttama monikansallinen rauhanturvaoperaatio Kosovon tasavallassa.


title: KFOR

text: Operaation tehtävänä on sotilaallisella läsnäololla estää vihamielisyydet sekä taata rauha Kosovossa, jossa asuu monia etnisiä ryhmiä. Operaatio aloitettiin 12. kesäkuuta 1999 ja siihen osallistui enimmillään noin 17 000 henkilöä 35 maasta. Alueella oli tällöin viisi taisteluosastoa. Vuonna 2013 KFOR-joukkoja oli 4 000.


title: KFOR

text: Suomalaisia rauhanturvaajia KFOR:ssa palveli enimmillään 800. Kosovossa ollut Suomen kriisinhallintajoukko lakkautettiin vuoden 2010 lopussa.


title: KFOR

text: Siviilihallinnosta Kosovossa on vuodesta 1999 vastannut YK:n UNMIK-operaatio ja vuodesta 2009 alkaen Euroopan unionin EULEX-operaatio.


title: Samoth

text: Samoth (oik. "Tomas Thormodsæter Haugen", s. 9. kesäkuuta 1974) on merkittävä norjalainen black metal -muusikko. Hän on tullut tunnetuksi Emperor- ja myöhemmin myös Zyklon-yhtyeissä. Zyklonin myötä häntä on kutsuttu Zamothiksi. Samoth omistaa myös levy-yhtiön Nocturnal Art Productions.


title: Samoth

text: Nuoruudessaan Samoth tapasi Ihsahnin. Ystävykset soittelivat usein musiikkia keskenään ja perustivat yhtyeen, jonka nimi vaihtui useasti. Aluksi yhtye oli nimeltänsä Dark Device, sitten Xeresia ja viimein Embryonic. Vuonna 1991 nimeksi tuli Thou Shalt Suffer. He soittivat esiasteista black metallia, jossa oli death metal -vaikutteita.


title: Samoth

text: Myöhemmin Samoth lopetti Thou Shalt Sufferin ja perusti Emperorin, jossa hän soitti aluksi rumpuja. Sitten mukaan tuli Ihsahn, basisti Mortiis ja rumpali Faust. Uusien jäsenten liittymisen yhteydessä Samoth siirtyi soittamaan kitaraa.


title: Samoth

text: Vuonna 1994 Samoth joutui 16 kuukaudeksi vankilaan Skjoldin kirkon polttamisesta Varg Vikernesin kanssa.


title: Samoth

text:
Vuosien soittamisen ja muutaman albumin julkaisun jälkeen Samoth lopetti yhtyeen vuonna 2001, koska hänen ja Ihsahnin musiikkimieltymykset erosivat suuresti toisistaan. Emperorin viimeiseksi levyksi jäi "Prometheus: The Discipline of Fire & Demise", jonka jälkeen Samoth jatkoi kitaransoittoa Zyklonissa. Vuoden 2007 Emperorin Euroopan-kiertueella Samoth oli mukana
kitaristina.


title: Samoth

text: Joka tuotoksen loppuun on merkitty myös Samothin soittama instrumentti kyseisellä levyllä.


title: Samoth

text: Thou Shalt Suffer


title: Samoth

text: Emperor


title: Samoth

text: Ildjarn


title: Samoth

text: Burzum


title: Samoth

text: Gorgoroth


title: Samoth

text: Satyricon


title: Samoth

text: Arcturus


title: Samoth

text: Zyklon-B


title: Mikrokuitu

text: Mikrokuitu on keinotekoinen tekstiilikuitu, jonka hienous on alle 1 dtex, eli sen massa on alle yhden gramman kymmentä kilometriä kohti. Mikrokuitua valmistetaan pääasiassa polyamidista ja polyesteristä filamenttikuituna. Mikrokuidun etu sade- ja urheiluasujen materiaalina on hengittävyys: kuidussa olevat mikroskooppisen pienet huokoset päästävät läpi vesihöyryn, mutta eivät vesipisaraa. Näin ollen vaate tuntuu hikoillessakin kuivalta ja suojaa sateelta.


title: Mikrokuitu

text: Tyypillisesti mikrokuidun paksuus on alle yhden denierin, tyypillisesti 0,5 – 0,6 denieriä. Tätä voi verrata esimerkiksi silkkikuidun tyypilliseen paksuuteen 1,24 denieriä, tai puuvillan 1,5 – 2 denieriin. Tässä on siis kyse kuidun paksuudesta; siitä tehty lanka ja neulos on paljon paksumpaa (esimerkiksi sukkahousut 20–40 den).


title: Mikrokuitu

text: Mikrokuiduista tehdyt kankaat ovat keveitä, pehmeitä ja säilyttävät muotonsa hyvin.


title: Mikrokuitu

text: Mikrokuituja käytetään


title: Mikrokuitu

text: Urheilukerrastoissa mikrokuitua käytetään, koska se johtaa kosteuden pois iholta toisin kuin esimerkiksi puuvilla. Juhlavaatteissa sitä käytetään, koska se saadaan hohtamaan silkin lailla. Siivousvälineissä on hyötyä mikrokuidun nukattomuudesta.


title: Mikrokuitu

text: Puhdistuksessa mikrokuituiset tekstiilit ovat tehokkaita lukuisten, läpimitaltaan pienten ja poikkileikkaukseltaan särmikkäiden kuitujen ansiosta, jotka antavat mikrokuitutuotteelle erinomaisen kyvyn irrottaa ja sitoa likaa ja rasvaa.


title: Denier

text: Denier on kuidun tai langan lineaarisen massatiheyden yksikkö. Yhdeksäntuhatta metriä yhden denierin paksuista lankaa painaa yhden gramman.


title: Denier

text: On syytä erottaa kuidun ja kuiduista punotun langan paksuus. Kuidun paksuuteen viitataan joskus merkinnällä D.P.F ("denier per filament").


title: Denier

text: Joitakin denierilukemia kuiduille:


title: Denier

text: Ja langoille / neuloksille


title: ISAF

text: ISAF eli International Security Assistance Force oli Naton johtama ja YK:n valtuuttama monikansallinen kriisinhallintaoperaatio Afganistanissa 2001-2014. Sen tehtävänä oli tukea maan väliaikaista hallintoa luomalla vakautta ja turvallisuutta Afganistaniin.


title: ISAF

text: YK:n turvallisuusneuvosto päätti ISAF-operaatiosta joulukuussa 2001 ja se alkoi tammikuussa 2002. ISAFin johtovastuu siirtyi Natolle 11. lokakuuta 2003. Ensimmäiset lähes kaksi vuotta operaation mandaatti käsitti vain Kabulin alueen, mutta 13. lokakuuta 2003 turvallisuusneuvosto laajensi sen koko maahan. Vuodesta 2011 alkaen vastuuta turvallisuudesta siirrettiin asteittain afganistaninlaisille joukoille, ja NATOn missio päättyi 2014.


title: ISAF

text: Operaation vahvuus oli noin 9 500 sotilasta 36 maasta. Suomalaisia ISAF-operaatiossa työskenteli noin 200. ISAFiin osallistuvat: Albania, Bulgaria, Espanja, Irlanti, Islanti, Italia, Itävalta, Kanada, Kreikka, Kroatia, Liettua, Luxemburg, Makedonia, Norja, Portugali, Puola, Ranska, Romania, Ruotsi, Slovakia, Slovenia, Saksa, Suomi, Sveitsi, Tanska, Tonga, Tšekki, Turkki, Unkari, Uusi-Seelanti, Viro, Yhdistynyt kuningaskunta, Yhdysvallat.


title: ISAF

text: Samanaikaisesti ISAFin kanssa Afganistanissa toimi Yhdysvaltain Enduring Freedom, jolla on YK:n peruskirjan 51. artiklan antama valtuutus (lisäksi YK:n turvaneuvoston vahvistama; muun muassa päätöslauselmat 1373 v. 2001, 1662 v. 2006 ja 1659 v. 2006), ja joka käsitti pääasiassa taistelutoimintaa islamilaisia taleban-joukkoja vastaan, lähinnä Pakistanin rajalla pataanien asuinalueilla ja vuoristossa. Yhdysvallat ehdotti ISAFin ja Endurance Freedomin yhdistämistä, mutta sillä ei aluksi ollut kannatusta EU:n piirissä.


title: ISAF

text: Vuonna 2006 Enduring Freedom yhdistettiin ISAFiin. Merkittäviä lisävoimia on operaatiolle tarjonnut Hollanti. Hollannin hallitus lisäsi joukkoja Yhdysvaltain pyynnöstä Afganistanissa ja otti rintamavastuun Kandaharin alueesta, jossa oli jo Enduring Freedominkin aikana käyty taisteluita talebaneja vastaan. Hollanti veti joukkonsa Afganistanista vuonna 2010.


title: ISAF

text: ISAFia johdetaan Kabulista.


title: ISAF

text: Päämajan tapaan keskisen alueen johto on Kabulissa. Sitä komentavat ranskalaiset.


title: ISAF

text: Pohjoisen alueen komentopaikka on Mazar-i-Sharifissa ja johtovaltiona on Saksa. Alueella on viisi jälleenrakennusryhmää, provincial reconstruction teamia.


title: ISAF

text: Läntisen alueen komentopaikka on Heratissa ja johtovaltiona on Italia. Alueella on neljä jälleenrakennusryhmää.


title: ISAF

text: Eteläinen alue on yksi osa Afganistanin operaation lohkoista. Siihen kuuluvat Kandaharin, Uruzganin, Zabulin and Daikondin maakunnat. Komentopaikka sijaitsee Kandaharissa. Alueen johto kiersi ensin Kanadan, Hollannin ja Britannian kesken mutta on sittemmin siirtynyt Yhdysvalloille. NATO-maista eteläisellä alueella toimivat Yhdysvaltojen lisäksi Albania, Britannia, Bulgaria, Kanada, Ranska, Romania ja Slovakia. Natoon kuulumattomista maista alueella toimivat Australia, Jordania ja Singapore.


title: ISAF

text: Alueella on kolme jälleenrakennusryhmää, jotka toimivat Kandaharissa, Qalatissa ja Uruzganissa.


title: ISAF

text: Alue on kaikkein haasteellisin ja se kuului aikaisemmin yhdysvaltalaisjohtoiselle Enduring Freedom -operaatiolle, minkä yhdistämistä ISAFiin epäiltiin. Alueella talibanit ovat käyneet sissisotaa Naton joukkoja vastaan.


title: ISAF

text: Itäisellä alueella toimi Bagramista käsin yksi alue, jossa on 11 jälleenrakennusryhmää.


title: Sinappikaasu

text: Sinappikaasu, "diklooridietyylisulfidi", "rikkisinappikaasu", (ClCH)S oli 1. maailmansodan aikana tehokkain kemiallisen sodankäynnin taistelukaasu.


title: Sinappikaasu

text: Ensimmäisen maailmansodan aikana sinappikaasu tunnettiin myös "keltaristikaasuna". Nimensä se sai sinappikaasukranaattien kylkeen maalatuista keltaisista risteistä, jotka erottivat kaasukranaatit tavallisista ammuksista.


title: Sinappikaasu

text: Sinappikaasu on huoneenlämmössä keltainen öljymäinen neste, joka saattaa haista sinapilta tai valkosipulilta. Sillä ei kuitenkaan tästä huolimatta ole kemiallisessa mielessä mitään yhteistä sinappikasvien kanssa. Sinappikaasu on lähes liukenematonta veteen, mutta liukenee ainakin asetoniin, bentseeniin ja etanoliin.


title: Sinappikaasu

text: Sinappikaasu tunkeutuu nopeasti vaatteiden läpi, imeytyy ihosta ja hengitysteistä kehoon ja vahingoittaa limakalvoja sekä ihoa.


title: Sinappikaasu

text: Rikkisinappikaasun leimahduspiste on 105 °C.


title: Sinappikaasu

text: Sinappikaasun valmistus on nykyisin kielletty.


title: Sinappikaasu

text: Rikkisinappikaasu kuuluu laajempaan luokkaan aineita, joissa nukleofiili (tässä rikki) pystyy kytkeytymään molekyylin sisäisesti β-asemaan niin että β-asemasta poistuu ryhmä (tässä kloori), jolloin syntyy elektrofiilinen rengasrakenne, tässä sulfoniumrengas. Kehossa on paljon nukleofiilejä, jotka reagoivat sulfoniumionin kanssa. Sulfoniumioni pystyy aiheuttamaan vahinkoa kehossa, esimerkiksi kiinnittymään solun DNA:n nukleofiiliseen kohtaan, mikä yleensä tappaa solun, mutta saattaa myös aiheuttaa syöpää. Rikki voidaan korvata esimerkiksi typellä (N) tai arseenilla (As), jolloin aine toimii vastaavalla tavalla.


title: Sinappikaasu

text: Yhdysvalloissa tapahtuneessa onnettomuudessa havaittiin, että kloorimetiini eli typpisinappikaasu (CHClN) vähentää valkosolujen määrää veressä. Ne aiheuttavat vahinkoa solun DNA:lle, mikä on erityisesti jakautuvalle solulle vahingollista. Syöpäsolut jakautuvat nopeammin kuin kehon tavalliset solut, joten typpisinappikaasua alettiin käyttää syövän hoitoon. Typpisinappikaasua käytetään edelleen kemoterapiana esimerkiksi aivosyövän hoitoon, ja yleensäkin nykyaikainen kemoterapia perustuu osaksi typpisinappikaasun kaltaisiin aineisiin eli DNA:n alkylointiin.


title: UNMIL

text: UNMIL (United Nations Mission in Liberia) oli YK:n päätöslausemalla 1509 (2003) 19. syyskuuta 2003 perustettu rauhanturvaamisoperaatio Liberiassa 2003-2015. UNMIL:n tehtävinä olivat tulitaukosopimuksen täytäntöönpanon tukeminen ja rauhan palauttaminen eri osapuolten välille, YK:n henkilöstön ja omaisuuden suojaaminen, humanitäärisen avustustyön tukeminen sekä Liberian kansallisen turvallisuuden kehittämisessä avustaminen.


title: UNMIL

text: Operaatioon osallistui noin 16 000 sotilasta sekä 1 115 siviilipoliisia.


title: UNMIL

text: Suomalaisia UNMIL:ssä työskenteli kaksi esikuntaupseeria. Suomi lopetti osallistumisensa operaatioon vuoden 2015 lopussa.


title: UNMIL

text: Kesäkuussa 2016 UNMIL-joukot siirsivät virallisesti vastuun turvallisuudesta maan omille puolustus- ja poliisivoimille. Maahan jäi edelleen YK:n joukkoja, mutta ne ovat nyt avustavasa roolissa.